Simbolon Tuan Nahodaraja\nIa Simbolon Tuan margoar do huhut Tuan Nahodaraja, digoar do pinomparna "SIMBOLON TUAN NAHODARAJA". Maringanan do Ompui di Pangururan (P.Samosir) di bona ni dolok Pusuk Buhit, dipinggir ni Tao Toba nauli i.\nDi nasahali laho ma TUAN NAHODARAJA tu Dolok Pusukbuhit mangultop Anduhur Bombom, jadi hona ma diultop, alai ndang mate. Jadi sai mangambur-ambur ma Anduhur i dipaihut-ihut ro di punsu ni Dolok Pusuk buhit i, laos so jumpangsa do. Alai ro ma sahalak boru natuatua, na maringanan di Tombak i mandok tu ibana : Halak dia do ho ale amang! "Iale inang, halak pangultop do ahu. Na paihutihut Anduhur Bombom, hurimpu dapot, hape sai laho do mangambur. Jadi nunga bot ari, ndang huboto be dalan mulak tu hutanami!".\nJadi angkal ma dibahen mambuat, ditanom ma olat ni rungkungna tu toru, unang haidaan ibana. Di namarhatobung i nasida namaridi i, marende ma nasida, huhut mandok : "Hutuktuk ma pangirhu dompak mataniari, ro ma anak ni namboru, asa hulehon mardaonbari!" huhut mengkelengkel be. Hape nunga diluahon Tuan Nahodaraja baju Habonghabong ni si Leangnaguratta. Ia dung ro be tu duru angka na martanjung i, masi pabongot habongna be ma, hape ndang disi be habong ni si Leangnaguratta, jadi pintor tangis ma ibana.\nDung i dipaihut ihut ma bogas nipat, jadi diida ma Tuan Nahodaraja mangaluahon bajubajuna i. Dung didok ma : "E, amang pardalan paima ahu disi, paulak bajubajungki nunga laho donganku! Ida ma, soadong parabitonku!" Jadi manaili ma Tuan Nahodaraja dompak pudi, hape gabe tungko-tungko ma ibana. Tes ninna Leangnaguratta, manigor dibuat ma bajubajuna i, habang ma ibana tu banua ginjang.\nDung i laho ma Nan Sanduor mamboan pagar, dilipathon ma lili tunggal pitu hali tu tungkotungko i gabe mulak jolma ma Tuan Nahodaraja jadi rap muli ma nasida tu Huta. Tangis ma Tuan Nahodaraja mangalualuhon huhut mandok: "Bulung ni antarasa solot tu bulung bira, naung jolma ahu, gabe tungkotungko tarida, aut sipanganon nian botoon daina". Dungi ninna Nan Sanduor ma : "Ba unang ho sai tangis, ai pitu borngin nari, ro do angka boru ni Dewata i martanjung tu lintong i. Dung i onggop ma bajubajuna i, alai molo dijou nasida ho, unang manaili ho tu pudi. Pandabuhon ma dorma sipanogu-nogu on asa diihuthon ho ro di huta on!"\nDung jumpang papitu bornginhon, ro ma boru ni Dewata marembasembas, maridi tu lintong na di punsu ni dolok Pusuk buhit i, huhut marende songon on: "Panginsir ni sigumang pangalegot ni porapora, hapiling ni sidedeng boru ni namora, inanta boru tuan laen bolon, na pande marroha, nirohaanna i gabe jala mamora, jolma manisia i jut rohana huroha!".\nAlai pintor didok si Leangnaguratta ma tu donganna na marbajui: "Ah, songon na marlobuk taroktokhu, dohot sampak mudarhu, aha ma namasa tu ahu ulaning ? ninna. Dung i laho be ma nasida tu duru, hape ndang disi be bajubaju ni si Leangnaguratta. Jadi pintor habang be ma donganna i tu banua ginjang, tinggal ma Leangnaguratta huhut mangandung, mangihuthon bogas ni halak Tuan Nahodaraja, jala manjoujou. Alai ndang manaili be Tuan Nahodaraja dompak pudi ai nunga jora ibana sai ditulus ma dalannna ro di huta.\nBa dison hita ai so manang adong baoa di huta on rap ma hita paima dapot bajubaju mi! Tongon tahe, ninna roha ni Leangnaguratta. Jadi disuru Nan Sanduor ma ibana mangombus api asa mangaloppa. Hape dina mangombus api i ibana, nunga songon poso-poso Tuan Nahodaraja diida. dung i diombus ma api i hape diombus Tuan Nahodaraja ma sian bariba ni tataring, gabe sap sirabun ma sitabolan ni si Leangnaguratta, laos mangalualu ma ibana tu Nan Sanduor ninna ma : "Najungkat do anak mi Inang!" Olo tutu, jungkat doi sipata molo naeng manghatai, nanaeng manghatai do i huroha dohot ho!. Jadi rap mangalompa ma nasida na dua nalaho panganon ni nasida, Jadi dipapodompodom Tuan Nahodaraja ma dirina huhut mamerengmereng hinauli ni si Leangnaguratta.\nDung pitu ari si Leangnaguratta disi didok Nan Sanduor ma: Ua tung anakki ma pagodanggodang dainang! "Ah, tagonan ma ahu nongnong tu laut an, anggo tung tusi do dohononmu ninnna. Dung sabulan didok Leangnaguratta ma tu Nan Sanduor: Ale inang ise do baoa na modommodom di jabu i? Ai dakdanak do nian namburaon, alai nuaeng nunga magodang!. Olo inang, ninna Nan Sanduor najungkat do anakki, tongkin balga, tongkin nari metmet. Bo! Boi do hape ibana songon i? Alai nunga tung lomo roha ni Leangnaguratta mamereng Tuan Nahodaraja, Jadi saut ma ibana gabe dongan saripena.\nDung i didok marga Sitanggang, Nadeak dohot Sigalingging ma: "Ua tung dipangke inanta ma jolo bajubajuna i manortor asa tung tarida hamaloonna dohot hamulionna. Dung i diapoi Tuan Nahodaraja ma niolina i mamangke, alai sai manjua do. Alai sai diapoi Tuan Nahodaraja do gabe diumma Leangnaguratta ma Tuan Nahodaraja dohot anakkonna na dua i huhut mandok : Sai hujua do mamangke bajui ba sai didatdati hamu mangapoi ahu, Ba ia hutadingkon hamuna unang ma hansit rohamuna.\nDung i dipabongot Leangnaguratta ma antong bajuna i jadi manortor ma ibana. Ia tusi meleng Leangnaguratta tusi ma meleng pamereng ni angka painondur i saluhutna. Hape patolu gondangkon pintor habang ma Leangnaguratta ditolpushon ma tarup i marimong. Jadi ngangang ma mata ni Tuan Nahodaraja manuluthon niolina i dompak ginjang songon na hotostosan hail huhut mangandungi. Dung ro di langit Leangnaguratta didok amana Bataraguru ma : Sian dia do ho ale Leangnaguratta, nunga pola songoni leleng? dialusi si Leangnaguratta ma :"Sian paradangadangan do ahu amang!.\nNisaritahon kembali sian buku laklak dohot Napinatorang ni Ompu Amrin Doli Simbolon tu panurat.\nR.M. Simbolon (A. Alexy)


Mobil Berpengeras Suara na Tarbarita\nFROM OUR ARCHIVES Mobil Berpengeras Suara na Tarbarita\nJAHA DIBAGASAN HATA Adhola Albania Amhara Arab Armenia Aymara Azerbaijani Azerbaijani (Sirilik) Bashkir Batak (Karo) Batak (Toba) Bengali Bikol Bolanda Bulgar Cebuano Cheska Chichewa Chitumbuka Chiyao Chuvash Cina Mandarin (Disederhanakan) Cina Mandarin (Tradisional) Citonga (Malawi) Dansk Esti Farsi Fiji Georgia Guarani Gujarati Gun Hata ni na Ngungu di Australia Heber Hiligaynon Hindi Hiri Motu Hmong (White) Ibanag Iloko Indonesia Inggris Islan Italia Japang Jawa Jerman Kabiye Kannada Katalan Kikamba Kikuyu Kinyarwanda Kirghiz Kiribati Korea Kroat Kurdi Kurmanji (Sirilik) Kurdis Kurmanji (Kaukasus) Latvi Lhukonzo Lituavi Luganda Luo Magyar Makau Makedonia Malagasi Malayalam Marati Maya Melayu Mongol Moore Ndau Ndebele (Zimbabwe) Nepali Nias Norsk Nyungwe Oromo Ossetia Pangasinan Papiamento (Aruba) Papiamento (Curaçao) Pijin Pulopulo Solomon Polski Portugis Prancis Punjabi Quechua (Bolivia) Rumania Rundi Runyankore Rusia Samoa Sango Sena Serb Serb (Romawi) Shona Sidama Sinhala Slovak Sloven Spanyol Sranantongo Suomi Swahili Swensk Tagalog Tajik Tamil Tatar Telugu Tetun Dili Thai Tigrinya Tok Pisin Tshwa Turki Turkmen Tuvalu Tzotzil Ukraina Urdu Uzbek Vietnam Waray-Waray Wolaita Yunani Zande Zapotec (Isthmus)\n”Holan sada do mobil berpengeras suara na dipangke marbarita na uli di Brasil. Ditanda marjuta halak do on ’mobil berpengeras suara ”Watch Tower”’.”—Nathaniel A. Yuille, taon 1938.\nDI MULA ni taon 1930, hurang do hamajuon marbarita na uli di Brasil. Alai taon 1935, ditongos si Nathaniel dohot tunggani boruna si Maud Yuille surat tu si Joseph F. Rutherford, na manguluhon ulaon marbarita di tingki i. Rade do nasida mangalehon diri marbarita jala ”rade disuru manang tudia pe”.\nSi Nathaniel, pensiunan insinyur nunga marumur 62 taon. Ibana sahalak direktur na mangatur ulaon marbarita di sada huria Sitindangi Ni Jahowa di San Francisco, Kalifornia, AS. Disi, dipangke nasida do tata suara laho marbarita na uli. Marlaba do pengalamanna i tingki ibana gabe sahalak hamba cabang di Brasil, negara na mamangke marragam bahasa!\nSahat ma si Nathaniel dohot tunggani boruna di Brasil taon 1936 rap dohot si Antonio P. Andrade, perintis jala penerjemah. Diboan nasida angka barang na arga, i ma 35 masin na boi mamutar rekaman dohot sada mobil berpengeras suara. Tingki i, holan 60 do penyiar di Brasil, negara palimahon na umbidang di portibi on! Alat na baru on, mangurupi nasida marbarita tu marjuta halak di bagasan pigapiga taon.\nSabulan dung sahat nasida disi, diatur kantor cabang ma asa adong kebaktian dinas di Brasil, di kota São Paulo. Dipangke si Maud ma mobil berpengeras suara manjou jolma asa ro manangihon jamita tu loloan na diparade di kebaktian. Adong 110 halak na ro tu kebaktian i! Dung sae kebaktian i, tamba ma las ni roha ni angka penyiar marbarita na uli. Dipangke nasida ma sijahaon, kartu kesaksian, rekaman ni jamita di bahasa Hungaria, Inggris, Jerman, Polandia, Spanyol dohot bahasa Portugis.\nMobil berpengeras suara na dipangke sian taon 1936 sahat tu taon 1941, mangurupi marjuta halak mamboto barita na uli di Brasil\nTamba ma las ni roha ni penyiar marbarita dung dibahen tolu kebaktian dinas di kota São Paulo, Rio de Janeiro dohot di Curitiba taon 1937. Dipangke nasida ma mobil berpengeras suara tingki marbarita sian jabu tu jabu. Si José Maglovsky, sahalak remaja manurat, ”Hubahen hami ma sijahaon taringot Bibel di rak. Dung diputar rekaman ni jamita di mobil, hupatorang hami ma tu halak na ruar sian jabu.”\nDibahen ma pandidion di sunge jala godang turis disi. On ma tingki na denggan pasahathon barita na uli mamangke mobil berpengeras suara! Jamita pandidion na dipasahat ni si Rutherford tarbege di humaliang ni inganan i. Godang do na ro jonok tu mobil i jala manangihon rekaman ni jamita na diterjemahon tu bahasa Portugis. Dung i, angka na laho tardidi mangendehon ende Harajaon mangihuthon rekaman di bahasa Polandia. Angka donganta na asing dohot do marende di marragam bahasa. Yearbook taon 1938 mandok, ”Gabe taringot do hita di ari Pentakosta, ganup halak boi mangantusi hasintongan di bagasan bahasana sandiri.”\nDung kebaktian i, ganup ari Minggu, diputar do rekaman ni jamita di taman, komplek parjabuan, di pabrik na adong di kota São Paulo dohot di kota na jonok tusi. Ganup bulan, dipangke do mobil i laho marbarita tu 3.000 halak na marsahit kusta, hirahira 97 kilometer di sabola barat ni laut São Paulo. Ujungna, adong ma sada huria di inganan i. Nang pe marsahit kusta angka penyiar di huria i, marhiras ni roha do nasida marbarita na uli. Diloas ma nasida muse marbarita tu angka na marsahit kusta na adong di inganan na asing.\nDi ujung ni taon 1938, sahat ma rekaman ni barita na uli di bahasa Portugis. Tingki All Souls’ Day (Hari Arwah), dipangke do mobil i sian kuburan tu kuburan laho mamutar rekaman ni jamita na marjudul ”Didia do Halak na Mate?”, ”Jahowa” dohot ”Hamoraon” na ditangihon 40.000 halak na jiarah!\nNdang lomo roha ni angka pandita dipasahat hasintongan sian Bibel. Didok ma tu pamarenta asa dipaso mobil i. Didok si Maud, hea do sahalak pandita manjujui torop halak asa manggaori mobil i. Alai, ala ro walikota dohot polisi, gabe ditangihon nasida ma rekaman ni jamita sahat tu na sae. Diboan walikota i do sada sijahaon taringot Bibel. Nang pe adong na marsogo ni roha, Yearbook taon 1940 mandok, taon 1939 i ma ”tingki na dumenggan di Brasil laho pabadiahon Teokrat Agung dohot goarNa”.\nSaleleng ”mobil berpengeras suara Watch Tower” dipangke, tarida ma hamajuon di Brasil. Marhite mobil on, godang na manangihon barita na uli. Nang pe digadis mobil on taon 1941, tongtong do marhiras ni roha Sitindangi Ni Jahowa marbarita di Brasil.—Dibuat sian arsipta di Brasil.


Sermon HKBP Serpong – Parjumpanganta\nSermon HKBP Serpong\n7 April 2010 Parjumpanganta\nMAMUJI HABALGAON NI DEBATA\nBuku Psalm (Mazmur : Indonesia; Psalm : Inggris; Mizmor/Tehillim : Heber/Ibrani; Psallo/Psalmos : Gorik/Yunani) ima sada buku na marrumangkon/marisihon ende, tangiang, andungandung, pujipujian, hamauliateon, las ni roha, olopolop, panindangion haporseaon tu Debata. Ia turpukta sadari on ima marrumanghon ende pujipujian taringot tu habalgaon ni Debata mangatasi angka jadijadianna.\n1.\tAyat 2 :\nAle Jahowa, Sigomgom hami. Mansai sangap do goarmu di liat portibi on, dipatimbul Ho do hamuliaonmu ro di atas ni angka langit.\nBorhat sian pengalaman ni parpsalmen dipuji ibana do Jahowa marrumanghon ende manang psalm. Diendehon ibana do pangalaho ni Jahowa na songkal i. Lapatanna dipuji parpsalmen do hadirion ni Jahowa songon Pargomgom di saluhut manisia. Ndang adong na so ginonggoman ni huasoNa, tung luhut do jolma i. Tarbarita do goar ni Jahowa Sipargomgom di liat portibi on. Jala barita hasangapon do di Goar ni Jahowa. Dipatimbul Jahowa do diriNa, asa tung ditanda, diboto jala dihatindanghon liat portibi on hamuliaon ni Jahowa na mangatasi angka langit.\nDenggan do mamuji Jahowa marhite pengalaman ni ngolunta. Asa marhite na mamuji Jahowa lam ditopa ma dibagasan dirinta roha haserepon marnida pambahenan ni Jahowa. Laos alani na mamuji habalgaon dohot hamuliaon nang hasangapon ni Jahowa gabe tandaonta ma dirinta ise do di adopan ni Jahowa, ima jolma na metmet, na gale, naso margellok, naso dihadiha ni Jahowa, na ramun, jala pardosa. Marhite na mananda dirinta di adopan ni Jahowa, gabe pangasahononthon ma Jahowa di sandok ngolunta. Jala baritahononthon ma goarNa di liat portibion.\n2.\tAyat 3\nGari sian pamangan ni angka dakdanak dohot angka posoposo dijadihon Ho do paranganmu, ala ni angka na mangalo Ho, asa paonjaphon musu dohot sitahi sudolsudol.\nJahowa sandiri do hagogoon i, ibana do mual ni hagogoon tu sandok angka na mamuji Ibana. Gariada di diri ni angka na metmet, angka dakdanak, angka posoposo disuanhon Jahowa huaso hagogoon laho mamuji habalgaon ni Jahowa. Laos ido dipangke Jahowa laho paonjaphon angka musu dohot angka sitahi sudolsudol.\nTung saluhut do dipangke Jahowa laho mamujimuji habalgaonNa i. Disuanhon Jahowa do di diri ni sude angka manisia potensi pamujion tu Jahowa. Nang angka na magodang, na tumua, na gogo, na gale, gariada dohot do tu angka na metmet, angka dakdanak, angka posoposo. Dipasupasu Jahowa do angka i sude, asa tung mintop angka nabinoto ni angka parbegu na so tumanda Jahowa, dohot angka sitahi sudolsudol. Tapagalak ma di dirinta huaso pamujion na sinuathon ni Jahowa tu hita, laos disi do hagogoon ni Debata mangurupi hita maradophon angka halak na so tumanda Jahowa.\n3.\tAyat 4-5 :\nMolo hutailihon langitmi, angka jadijadian ni jarijarim, bulan dohot bintang, angka na pinaulim. Tung aha ma nian jolma i, umbahen pola ditaringoti roham ibana? Jala anak ni jolma i, umbahen pola diebati Ho?\nDisulingkit parpsalmen on do angka jadijadian ni Jahowa. Diparata ibana muse pamerengna tu angka na tinompa ni Jahowa. Jahowa do sitompa langit, bulan, bintang. Tung tangan ni Jahowa sandiri do na pauliulihon angka jadijadian i. Gariada tangan ni Jahowa sandiri do manggorga jolma i. Jala mangombushon hosa hangoluan tu ibana. Marhite tangan ni Jahowa do gabe adong jolma i. Tung so tarpatudos do jolma i tu hadirion ni Jahowa na marmulia i.\nMansai denggan do molo itatailihon tu angka jadijadian ni Jahowa. Mansai mangurupi haporseaonta do molo taingot jala taparata di rohanta angka jadijadianNa i. Gabe paingothon hita do i, huhut pasunggulhon pingkiranta nang panjaloonta di habalgaon ni Jahowa. Laos ido patubuhon roha na ra laho manghatindanghon dohot mambaritahon goar ni Jahowa na mangatasi sude angka jadijadian ni Jahowa. Ndang tama sasintongna jolma i laho paburnang dirina di adopan ni Jahowa. Tung so martudos do jolma i tu Jahowa. Pandohan, ‘Tung aha ma nian jolma i…’ mandok na so tarpatudos jolma i tu Jahowa. Sotung adong jolma i mambuat hasangapon ni Debata, gabe dipatudos dirina songon Jahowa. Martimbanghon hasangapon ni Jahowa ndang tu aha ni Jahowa jolma i, alai, mansai arga do jolma i dibahen Jahowa. Jolma i do na mandabuhon dirina tu bagasan dosa dohot hajahaton.\n4.\tAyat 6-7 :\nHumurang apala otik do ibana sian Debata dibahen Ho, alai ditalitalihon Ho muse hamuliaon dohot hatongamon tu ibana. Dipabangkit Ho do ibana gumomgom angka jadijadian ni tanganmu, sude do tahe dipatunduk Ho tu ibana:\nMansai arga jala mansai sangap do sasintongna jolma i. Mangihuthon parpsalmen ia jolma i humurang apala otik do ibana sian Debata. Pandohan on patoranghonhon taringot tu ‘imago dei’ ni Jahowa do jolmai. Gombaran ni Jahowa do jolmai. Gombaran i martudutudu tu pangalaho ni Debata na adong di diri ni jolma i, ima songon sifat, citra, tabiat dohot nilai-nilai na adong di diri ni Debata. Ditanomhon Debata do dibagasan diri ni jolma i huaso laho mangaramoti dohot mangarajai sude angka jadijadian ni Debata. Ndang diloas Debata jolma i, mamangke huaso na sian Debata laho pasudahon manang mengekploitasi angka jadijadian ni Debata. Baliksa, pingkiran dohot roha na mangaramoti asa sude angka jadijadian i mamujimuji Jahowa.\nDungi dilehon Debata do hamuliaon (kemuliaan) dohot hatongamon (hormat), asa dijagahon jolmai dirina di jolo ni Debata. Asa unang rambuse (asal-asalan) jolma i di ngoluna. Alai, ingkon tongam jala marmulia di nasa pardalanan dohot panggulmit ni ngoluna. Tarlumobi, sangap laho mandapothon Debata. Molo didok pe ia jolma i ‘humurang apala otik – hampir sama’ sian Debata, alai ingkon taingot do songon dia pe pistarta, gogonta, sangapta, moranta, alai anggo hita tong do jolma. Ingkon patuduhononta do haserepon dohot pangoloionta tu Debata, ima jolma na sai manghirim di asi ni roha dohot di haluaon na sian Debata. Dibagasan diri ni Jesus Kristus nunga lam tangkas be di hita, ia jolma i tarlumobi angka na porsea i mansai arga do di Debata, pola sahat tu na mate Jesus manghophopsa. Amen!\nPrevious Article Jamita di Pesta II (Paska)\nNext Article Mamuji, ala naung manjalo!


Majalah Bina Warga HKI Online / e-magazine: Evangelium 30 Maret 2008 : Hauason Manangihon dohot Mangulahon Hata ni Tuhan i (Kolose 2: 12 – 15)\nEvangelium 30 Maret 2008 : Hauason Manangihon dohot Mangulahon Hata ni Tuhan i (Kolose 2: 12 – 15)\nJamita tu Minggu Quasimodogeniti - Tanggal, 30 Maret 2008 Oleh : Pdt. Tony L. Hutagalung, MSc (Parhobas di Kantor Pusat)\nHalak na imbaru mananda Kristus manang porsea di Kristus tontu ndang apala bagas dope parbinotoanna di Hata ni Tuhan i. Alani i, olo do mura rohana ganggu molo ro poda (ajaran) na maralo tu Hata ni Tuhan i tarlumobi ma molo songon na sarupa ajaran i. Disi ma olo ganggu roha ni jolma i gabe maol mambedahon na dia do ajaran na sasintongna jala dia do na sala. Suang ma songon na masa di huria Kolose, di naung jongjong huria i marhitehite ulaon parbaritanaulion ni angka naposo ni Tuhan i. Nasida marharoroan sian halak sileban na so adong dope pangantusion nasida di Hata ni Tuhan i, hape sian na so panagaman nasida ro ma angka parpoda haliluon tu tongatonga nasida na mambahen ganggu roha nasida.\nMasa ganggu ni roha di deba ruas ni huria na di Kolose taringot tu ringkot ni parsunaton ala adong parpoda haliluon na ro tu tongatonga nasida na mandok ia tanda ni halak naung mananda Kristus ingkon do tarsunat songon na hisomalhon ni halak Jahudi. Dihatahon tu ruas ni huria i angka hata bisukbisuk dohot hata lensem na so marimpola, na hombar tu tona ni jolma, mangihuthon sisiasia ni hasiangan, na so mangihuthon Hata ni Kristus. Ala angka Apostel i marharoroan sian halak Jahudi, jala torop do nang halak Kristen di luat na asing na marharoroan sian halak Jahudi, gabe dirimpu natorop i na ingkon dohot do halak Kristen mangulahon parsunaton. Dipabotohon si Eprapas do na masa i tu apostel Paulus (bindu 1: 8), dibahen i ma ditongos apostel Paulus ma suratna tu huria Kolose ima na adong di turpuk jamita on. Dipatorang do disi lapatan ni parsunaton di ngolu ni halak Kristen na marojahon tu ngolu ni Kristus i. Ditangiangkon apostel Paulus do huria i huhut ditongos ibana surat laho padasiphon pangantusion nasida. Di na so haru bagas dope parbinotoan nasida taringot tu haporseaon ni halak Kristen, alani i porlu dipodai unang lilu jala ganggu rohana binahen ni angka poda na ro manang ala ni angka na masa di ngolu nasida.\nHalak naung manjangkon Kristus tubu di bagasan ngoluna, nunga tartanom pardagingon na parjolo na gok dosa i rap dohot Kristus naung tartanom ala ni dosa i jala hehe laho manghamonangkon dosa i. Asa ido umbahen na didok : “di bagasan Ibana do rap hamu dipahehe, di na gabe porsea hamu di hagogoon ni Debata na pahehehon Ibana sian angka na mate” (2: 12). Sunat ima pangidoan ni patik i nunga disesa marhitehite parsunaton ni Kristus. Ai marhitehite na mangulahon Patik malua bangso Israel, alai dung ro Kristus na sinuru ni Debata tu portibi on, holan marhitehite na manghaporseai Kristus do boi malua sian uhum ni Debata. Asa nunga digohi be patik i marhitehite haroro ni Kristus tu portibi on. Dibahen ima, molo porsea jala mangulahon tona ni Kristus ido haluaon. Ia parsunaton, ima sada bagian sian na nidok ni patik i, diganti ma i marhitehite pandidion ai pandidion mangalehon ngolu na imbaru na sian Kristus. Andorang so ro Kristus, parsunaton do tanda di na masuk halak sipelebegu tu ugamo Jahudi, jala parsunaton i tanda manggotaphon pangalaho na robi na maralo tu Hata ni Debata. Alai nuaeng, pandidion na badia i do tanda di na masuk halak sipelebegu tu ugamo Kristen jala tanda manggotaphon pangalaho na robi na maralo tu Hata ni Debata. Asa, pandidion i ima parsunaton na so marhite sian tangan ni jolma. Pandidion na marhitehite aek mardongan Hata ni Debata, ima na paiashon daging pardosaon i asa gabe imbaru di adopan ni Tuhan i. Asa ndada aek i na rumingkot, tanda do i. Molo holan aek boti do, na paiashon pamatang do i sian na rotak ni tano on, alai molo mardongan Hata ni Debata, pandidion i na paiashon daging pardosaonta i do na nidokna disi.\nHombar tu na masa di halak Jahudi, angka ianakkon nasida disunat tingki metmet, ima diihuthon huria i sahat tu ombas na parpudi on: ianakkon ni na porsea di Kristus tardidi hombar tu tona ni Kristus. Pandidion na marlapatan do i mambolongkon pardagingon pardosaon sian pamatangta ai “nunga tarsilang hadirionta na buruk raphon Ibana asa pinasohot daging pardosaon, asa unang be hita mangadop di dosa” (Rom 6: 6). Kristus do ulu ni daging i, ima huria i, Ibana do parmulaan, naung parjolo tubu sian angka na mate, asa Ibana parjolo di na saluhutna (bindu 1:18). Halak naung porsea jala tardidi, dosana nunga disesa Tuhan i. Ima inti ni ngolu na imbaru : hasesaan ni dosa sian Tuhan i. Pangantusion na songon i ma dipasahat apostel Paulus tu huria Kolose, ima ngolu hakristenon na marojahan di Kristus, ndada marojahan di Patik na pinasahat ni si Musa. Ai ndang adong jolma i na rimpas boi mangulahon patik i, holan Kristus i do na tuk patupahonsa. Holan marhitehite na maporus do hita tu Ibana pasahathon ngolunta, ido asa talup hita dapotan haluaon.\nSahat tu ombas na parpudi on, sai godang do ro mangelaela haporseaon ni ruas ni huria i. Ndada holan tu angka na baru porsea songon na masa di huria Kolose alai dohot do tu angka naung leleng gabe Kristen. Mansai godang nuaeng poda (ajaran) na maralo tu Hata ni Debata na boi begeon ima marhitehite mass media isarana majalah, surat kabar, radio, televisi nang pe marhitehite buku cetakan na mura dapot di toko buku. Molo ndang bagas pangantusionta di hata ni Debata olo do gabe ganggu rohanta jala adong do deba sian ruas ni huria i naung manadingkon Tuhan i (beralih ke agama lain). Ndada gabe ukuran lelengna gabe Kristen sasahalak alai bagas ni pangantusion dohot panghaporseaon di Hata ni Tuhan i do. Godang do nang halak naung leleng ibana gabe Kristen alai ndang bagas dope parbinotoanna di Hata ni Tuhan i ai so hea diguruhon, tu parpunguan ni halak Kristen na mangguruhon Hata ni Tuhan i pe so ringgas ro suang songon i nang manjahai buku na badia i.\nGodang nuaeng ajaran na marbagabagahon haluaon di ngolu ni jolma i. Di ugamo Jahudi, disosohon do na holan na marhite Patik do dapotan haluaon jolma manisia. Di bagasan pangidoan ni Patik i termasuk ma parsunaton. Poda na songon i ma adong tarbege di tongatonga ni ruas ni huria Kolose. Haluaon na ringkot di ngolu ni hajolmaon, jumpang do i holan di Kristus Jesus. Marhitehite pandidion na badia, boi hita malua sian bura ni Debata ala ni dosa. Unang gabe lilu haporseaon nasida, tung diharingkothon apostel Paulus do mangajari huhut manogunogu nasida. Songon i ma nian na naeng sitiruon ni angka parhalado ni huria di ombas si saonari on. Pangajarion, panogunoguon naeng gabe sada ulaon na prioritas di tongatonga ni huria. Ndang mansohot dope sibolis mangelaela huria i.\nMansai ringkot kerjasama na denggan antar parhalado marhitehite na masiurupurupan laho mamodai ruas ni huria i, pabotohon angka na masa di huria i asa boi dipatupa langkah-langkah na hombar tu pergumulan i ruas ni huria i. Songon si Eprapas na hatop paboahon tu apostel Paulus aha na masa di huria Kolose, jala apostel Paulus pe hatop mambahen panogunoguon nang pe tarhurung ibana, songon i ma nian naeng patupaon ni hurianta hombar tu angka na masa di angka huria-huria. Ndang pola porlu jolo sanga sega huria i asa adong dohonon bukti, keterbatasan ni parhepengon manang kondisi na dia pe taho ndada gabe pangambati di siulaon. Molo ndang boi ulaon na balga, nanggo apala ulaon na metmet. Songon na masa tu apostel Paulus, nang pe tarhurung ibana, alai ndang gabe dohot tarhurung Hata ni Tuhan i. Di ombas na parpudi on, sasaran na empuk di pangelaelaon ni parpoda haliluon ima angka generasi muda (naposo bulung), angka parsikola, angka na pogos, masyarakat na tertindas. Dipertentangkon ma tu nasida ma Hata ni Tuhan i hombar tu angka pergumulan ni ngolu nasida. Situasi ni ngolu nasida, ima dibahen mamparsoada Hata ni Tuhan. Dison ma naeng hatop hurianta manogunogu ruas ni huria i jala porlu mambahen langkah-langkah mangurupi dohot langkah-langkah antisipasi unang sanga masuk parpoda haliluon tu ruas ni huria i, asa dohot nang nasida mamparsaulihon haluaon na sian Tuhan i, ima haluaon ni tondi dohot daging. Amen.


PANGANTUSION ULAON TARUHON JUAL (ulaon di paranak) | Raja Mandidang Sitorus\n« PORLU NI UMPAMA\nIkan Arsik »\nJune 4, 2009 by Sampe Sitorus,SE (A. Hitado Managam)\nDi mata ni ulaon i, manogotna pintor di taruhon paranak do sipanganon marlompan juhut ima nadigoari Sibuha-buhai manang hata nuaeng daun pogu tu inganan parbornginan ni parboru. Dialap manang ditaruhon jual, sipatupaon ni paranak do sibuhabuhai, alai molo naung hea muli do boru na marunjuk i, ndang sipatupaon be sibuhabuhai, ai tung na maiturun pe boru i, gabe sirang nunga naung dijalo huta ihur-ihur siboaboai. Molo adong pe na masa ditingki saonari on na so patupa sibuhabuhai ala na so haru diantusi be lapatan ni ulaon UNJUK.\nMolo sibolang tutup ni jual nunga di patuduhon tutup ni jual i lomuk ma na gabe parjuhut, molo ragi hotang tutup ni jual ima patuduhon sisemet imbulu (lombu) parjuhut, pinunsaan manang ragi idup ima patuduhon sitingko tanduk parjuhut, jala iboto ni pangoli manang boru tubu do sihunti ampang (jual).\nDi Jabotabek on ala ndang tar dao be hutanta jadi ndag pola marborngin parboru di hutani paranak, alai sipata sian dos niroha mardomu tu angka partingkian sibuha-buhai di aula manang di alaman ni gareja ma di patupa (martenda).\nSude ulaon Protokol diulahon Paranak: manggora naginokkonna asa masuk.\nDung sude simpan parhundul ni Hasuhuton Paranak dohot angka naniontang nasida, parjolo ma Paranak manggora : Hula-Hula, Tulang, Tulang Rorobot, Bona Tulang, Bona ni Ari, Hula-Hula na-Marhaha-maranggi dohot Hula-Hula ni Anak Manjae masuk tu bagas jala jaloon ni Suhut Paranak ma sude Hula-Hulai dohot tortor.\nDung masuk sude horong Hula-Hula ni Paranak, mangarade ma nasida na sapanganan dohot namarsabutuha, laho manjangkon haroro ni Suhut Parboru dohot sude rombonganna.\nProtokol Paranak : Dihamu nahuparsangapi hami Raja ni Hula-hulanami Rajai ………songoni nang dihamu nahuparsangapi hami horong ni Hula-Hula dohot Tulang ni Raja ni Hula-Hulanami dohot Amanta Raja dohot Inanta Soripada uduran ni Raja ni Hula-Hulanami:Rajanami, nunga mangarade hami manjanghon haroromuna tubagasan gedung on, masuk ma hamu Rajanami. Dijolo ma Hasuhuton Bolon manghunti Tandok nabolon, Suhut Paidua, Dengke Simudur-udur, rombongan ni Parboru, jala dipudi nasida ihut ma Horong ni Hula-Hula dohot Tulang ni Parboru, masiboan tandokna be dohot Dengke Siuk. Jadi sahali masuk do sude Parboru dohot hula-hulana dohot sude horong ni tulangna. Dang suman molo di alaman ni paranak, parboru manjou/manggora hula-hulana asa masuk tu alaman ni paranak. (ai na rap do hula-hulana dohot horong ni tulangna mangudurhon pahutahon ibeberena tu huta ni paranak). Ondo sada na patuduhon ulaon di Alap Jual manang di Taruhon Jual. Jadi sian parmasuk tu gedung nunga diboto natorop ise bolahan amak.\nHape nuaeng on namasa ta ida di Jabotabek on di Pesta Adat Pamuli Boru Taruhon Jual gabe songon ulaon Alap Jual do. Di gedung adong hak ni Parboru manggora Hula-Hulana asa masuk tu Gedung jala Suhut Parboru muse namanjalo sude nabinoan ni Hula-Hulana (nang pe sipata adong do muse napasahathon tu paranak / holan majalo do nasida).\nSude si Pir ni Tondi dohot Dengke nabinoan ni rombongan ni Parboru, sahat jaloon ni Parank do i, (alai anggo Dengke Simudur-udur laho sipasahaton ni Suhut Parboru tu Suhut Paranak, dipasoding ma jolo paima tingki pasahathon).\nhundulan di hamu Rajanami di sabola siamunnami, hundul ma hamu Rajanami.\nParbagi ni parjambaran. Ala di alaman ni Paranak do Ulaon Unjuk, gabe Paranak do mambagi parjambaran tu Parboru, jala ulak ni tandok ni Parboru dipasahat ma Ihur-Ihur ni Tudu-tuduni Sipanganoni. Sidapot Solup ma anggo Parboru. (Tong do on sesuai kesepakatan tingki marhusip nagogo)\nParbagi ni parjambaran juhut di Parboru di sesuaihon ma tu kondisi ni na nijalona.\nDung sahat Penganten tu Podium, mulak ma muse Suhut Sihabolonan Parboru mandapothon uduranna tu ruar Gedung, paima ro panggora ni Paranak.\nProtokol Parboru : manggora asa masuk horong Hula-Hula dohot Tulang. Siala dos ni tahi ni Paranak dohot Parboru, sude nabinoan ni Hula-Hula ni Parboru, Parboru do manjalo, alai dung laho sidung ulaon i, dibagi Parboru ma si Pir ni Tondi nabinoan ni Hula-Hulanai tu Paranak.\nAla di Alaman ni Paranak do Ulaon Unjuk, gabe Paranak do mambagi Parjambaran tu Parboru, somal jala Ulak ni tandok ni Parboru dipasahat ma Ihur-Ihur ni Tudu-tuduni Sipanganoni. Sidapot Solup ma anggo Parboru.\non December 3, 2017 at 6:32 am | Reply Erwin purba\nMauliate ma amang siala nunnga dipatorang hamu pangantusionmu soal adat alap jual dohot taruhon jual. Nga boi tamba parbinotoan diparadatan on.


Jamita Evangelium, 4 Nopember 2018 Minggu XXIII Dung Trinitatis 2 Tim 1: 6-14 "Paratarata ma Silehonlehon ni Debata na Sahat tu Ho" Pelita Batak Online\nSabtu, 03 November 2018 08:19:00\nSian Parsameanta, STT-HKBP, Pdt Dr. Robinson Butarbutar\nDung manjonok marumur dua ribu taon pardalanan ni huria ni pinajongjong ni Jesus Kristus di portibion marhite ulaon ni TondiNa Tondi Porbadia di ngolu nang ulaon ni angka sisean nang pangulaNa na pinargogoionNa i, nunga magodang pangantusion di tongatonga ni Hakristenon taringot tu hanaposoon ni Debata: Nuaeng, ndang be holan ulaon ni angka naposo ni Debata di tongatonga ni parsaoran huriaNa na mansai arga di joloNa, alai dohot do tong ulaon hanaposoon ni Debata di duru ni parsaoran huriaNa i arga di Ibana. Dos do arga ni duansa di jolo ni Debata. I do pangajarion na naung dipaojak teolog reformasi, i ma Martin Luther, dohot na naung dipahembang angka halak Kristen na mangihuthon pangajarionna mamungka sian abad pa-16-hon sahat tu nuaeng on. Asa ndang be manghilala angka pangula ni huria na tumimbo hanaposoon ni Debata di ibana sian hanaposoon ni angka ruas ni huria ni Kristus di marragam ulaon hinobasan nasida di portibion manghobasi hajolmaon nang portibion di angka na ringkot di ngolu ni jolma siganup ari, manang dia pe rumang ni ulaonna i. Laos songon i do sabalikna.\nTutu, sanga do leleng situtu martahan pangantusion na tumimbo arga ni ulaon ni angka pangula ni huria di tongatonga ni huria dohot sian tongatonga ni huria tu portibion sian ulaon ni ruas ni huria i, i ma di tongatonga ni portibion. Pola sian dekade paopathon abad parjolo sahat tu dekade paduahon abad pa-16-hon songon i pangantusion. Boi antusan jala lumrah do i, ala sian bonana tung diida huria ni Kristus na adong di portibion do na mansai ringkot ulaon mamaritahon barita nauli taringot tu Jesus Kristus tu sagodanggodangna penduduk ni portibion, asa godang na malua, godang na gabe parjambar nang dapotan hangoluan ro di saleleng ni lelengna i marhite haporseaon di Jesus Kristus, asa malua sian hamatean na manongtong, asa sahat tu ngolu hatongtongon. I do na gabe pusat perhatian.\nIanggo ulaon panindangion ni angka ruas ni huria na mangolu dohot na mangula di parngoluan nasida siganup ari -asa tutu situtu dipatuduhon nasida hasiraon dohot hasinondangon ni ngolu nasida, unang sarombang dohot portibion baliksa gabe manguba ngolu ni hajolmaon disi, -atik pe tong do ringkot jala mansai ringkot, ndang apala diida dos argana di jolo ni Debata dohot arga ni ulaon na mamaritahon barita nauli ni Jesus Kristus i secara verbal i. Songon i sanga pangantusion i atik pe, nang sian mula ni ulaon ni Jesus Kristus dohot angka siihuthon ibana di tongatonga ni huria, dohot do diula ulaon asi ni roha hataridaan ni holong, panghobasion diakonia, nang ulaon patoguhon parsaoran sama halak Kristen nang dohot angka na di duru ni huria, songon i nang ulaon marmahani angka ruas ni huria maralohon angka tondi na hodar dohot angka pangajarion na lipe nab oi mambahen lilu, roras, martihas ngolu ni ruas ni huria ni Kristus i.\nAla ni i, di na dipanghulingi hata ni Debata na di 2 Timoteus 1: 6-12 i hita nuaeng di dekade pa-2-hon abad pa-21-hon on, di na tarimangrimangi dia tonani Debata na boi tangihononta sian tona na pinasahat ni panurat ni 2 Timoteus on tu sahalak na margoar Timoteus, i ma dongan saulaon ni apostel Paulus sian sundut na umposo, ingkon boi do eahanta panghorhonna di hita ndang holan tu angka naposo ni Debata na mangula di tongatonga ni huria dohot sian tongatonga ni huria di portibion, i ma angka parhalado ni huria partohonan dohot na so partohonan, alai ingkon sahat do tu angka naposo ni Debata na mangula di tongatonga ni portibion ala disi do ibana mangolu, mangula dohot manindangi.\nMolo tapamanat sude tona ni Debata na tarsurat di surat tu si Timoteus na parjolo dohot na paduahon, ia impola ni isi ni surat na dua i i ma pasahat tona tu sada sian uluan punguan Hakristenon generasi paduahon na adong di angka huria na adong di Epesus, sada kota na balga di Asia na metmet, sada pusat hakristenon uju i, na di pudian ni ari gabe tarbarita songon huria na manghaholongi ajaran ni Jesus Kristus taringot tu hinaringkot ni angka na porsea i masihaholongan. Marsangajo do apostel Paulus manadingkon ibana di kota i laho mangulahon I (1 Tim 1: 3). Uluan generasi paduahon i, i ma si Timoteus, naung mangula sahat tu tingki panuratan ni duansa surat i songon donganna saulaon mamungka taon 49/50. Songon i ma ringkot ni ulaon ni Timoteus di ulaon ni apostel Paulus I mamaritaon barita taringot tu Jesus, mangajari huria I, marmahani nasida dohot manguluhon nasida, pola 26 hali tarsurat goarna di Padan Naimbaru. Angka surat 1-3 Johannes nang Pangungkapon Johannes na disurat tu huria Epesus mangondolhon holong. Ndang tarsirang i sian perkembangan ni ngolu ni huria disi gabe tu na mangondolhon holong sian ulaon ni si Timoteus pasauthon tona jinalon di 1 dohot 2 Timetus. Turgas ni Timoteus laho manorushon ulaon i dipasahat tu ibana ala ndang apala boi be apostel Paulus mangulahon ulaon i. Didok nunga di bagasan na tarrante ibana ala ni Kristus (2 Tim 1: 8).\nTona na dipasahat tu ibana mansai bidang do, ndang holan manorushon ulaon mamaritahon barita na uli tarlumobi di partingkian hararat ni poda na so lipe (2 Tim 4: 2-5), alai dohot do ulaon mangalehon poda tu angka ruas ni huria sian horong na marragam (baoa, boruboru, dakdanak, na diuluhon dohot na manguluhon) asa hot di haluaon i, asa unang martihas, unang dipatalu angka poda na lipe (1 Tim 4: 1-6). Bidang hinangkam ni tona i, isara taringo tu parsaripeon dohot manganhon sipangaon (1 Tim 4: 4-6). Sangkapna i ma asa boi nasida mangolu songon halak Kristen na daulat di ngolu nasida siganup ari marojahan tu ruhutruhut ngolu Hakristenon (1 Tim 5: 1-6), isara hinaringkot ni manangiangkon tangiang pangondianon tu sude halak (1 Tim 2: 1+4). Asa tarbahen ni Timoteus i, ingkon gabe tiruan ibana di hata, parange, holong, haporseaon, hatomanon, dame, lambok maminsang (1 Tim 4: 12, 2 Tim 2: 15, 22; 2 Tim 2:22-26 ), ingkon marhadaulaton ibana, ingkon ias (1 Tim 5: 22, 4: 7-8). Ingkon dohot ibana mangajari dia do Hakristenon i (1 Tim 4: 13, 2 Tim 4: 2). Tona i ingkon pasahatonna ndang holan tu uluan lokal, angka sintua (1 Tim 3: 1-7, 5: 7-21), nang parhobas (1 Tim 3: 8-10, 12-13). Sahat do tona i taringot tu beha marnida arta (1 Tim 6: 6-10). Asa boi dohonon, tona na tu ibana i mansai bidang jala dokdok: Marhite hadirion na daulat, denggan mangulahon ulaon mamaritahon barita nauli, mangajari, mamodai nang manguluhon.\nSiala ulaon na mansai dokdok jala bidang hinangkamna do tona ulaon jinalona songon uluan generasi paduahon ni hakristenon di tongatonga ni huria na di Epesus i do umbahen na ditonahon tu ibana tolu na mansai ringkot asa tarbahen ibana mangulahonsa:\nNaparjolo, ayat 6, asa mangarataratai silehonlehon naung jinalona sian Debata marhite pangampehonon tangan pinatupa ni apostel Paulus tu ibana (2 Tim 1: 6-7, 1 Tim 1: 18, 4: 14). Hata mangarataratai hira marlapatan holan paingotingot. Alai dohot do di hata mangaratai (Gorik: anazopureo, sian hata zao dohot puroomai, Inggris: to stir into flame, Indonesia: menyemangati) marlapatan usaho pahirashon asa boi na hinirashonna i mangalehon gogo, energi na imbaru tu ulaonna i. Siparataraton i ma charisma, silehonlehon na sian Debata tu Timoteus.\nMansai ringkot do angka naposo ni Debata di tongatonga nang di duru ni huria ni Kristus mangarataratai muse silehonlehon ni Debata tu ibana, na mambahen ibana marnida tohonan do ulaon ninulana i di ngolu siganup ari. Ala tohonan do i, panjouon do i tu ibana, tohonan panjouon na badia, manang dia pe ulaonna i. Marragam do charisma naung pinalumehon ni Debata tu hita. Laho mangadopi hinadokdok ni ulaon na tatuhuk di tongatonga ni huria nang di duru ni huria i, mansai ringkot tapararatai silehonlehonNa na tu hita ganup.\nPaduahon, ayat 7, asa boi tarbahensa patupa ulaon parataratahon i, mansai ringkot tong na tolu on naung pinalumehon ni Debata tu hita, i ma tondi hagogoon (Gorik: pneuma dunamis), tondi holong (pneuma agapen) dohot tondi pangarajaion diri (Gorik: pneuma suphronismos). Mansai ringkot do tolunsa on taparataratai. Suraon do nunga mintop tondi na marhagogoon di ngolu Hakristenonta, gabe parbiar hita manindangi, patudu holong dohot pahiras parsaoran ni jolma, gabe nunga so hiras be hita mangula di joujounta na marragam i? Suraon do nunga sumurut tondi holong di hita nuaeng on? Suraon do nunga sumurut tondi pangarajaion diri di hita, gabe sai madabu hita tu bagasan ragam ni pangunjunan? Gabe dohot hita masuk tu hurungan? Gabe diuhum Debata ngolunta nang pinomparta, nang luatta, propinsinta, bangsonta?\nPatoluhon, ndang jadi hita maila manghatindangkon Tuhanta i di bagasan tarlumobi di duru ni huria i, di tongatonga ni Kristus, manang dia pe rumang ni panindangionta i, songon apostel Paulus na so maila manghatindangkon ibana pola manaon (ayat 8-12, Patudos Mat 10: 32-33).\n(i)Beha do hita mamaritahon barita taringot tu Jesus Kristus saleleng on, dung 157 taon umur ni HKBP, dung tardidi hita tu bagasan goarnNa, dung manghatindangkon haporseaon hita, dung marhasohotan, dung mulaulaon, uju poso nang dung tumua ngolunta?\n(ii)Beha do hita mamaritahon holongNa i marhite ulaonta na denggan tu donganta jolma, patauhon donganta jolma mangolu denggan, paradehon na ringkot di ngolu ni jolma, manghobasi nasida marhite angka silehonlehon na godang pinalumehonna tu hita?\n(iii)Beha do hita marparsaoran na denggan dohot donganta jolma marhite ngolu na mardame, ngolu na patupahon dame na tigor rap dohot donganta jolma di tongatonga ni bangsonta na majemuk, alai tongon dipabolatbolat?\nSongon naung tapaandar di bona ni jamita on: Dos no arga ni hanaposoonta halak Kristen na marhobas di tongatonga ni huria dohot di portibion. Alai di tingki on, disosoi hatani Debata hita marhite tona na jinalo ni sada uluan hakristenon di generasi paduahon, i ma Timoteus najolo, tarataratai silehonlehon, charisma ni Debata tu hita, panjouon ni Debata tu hita, tohonanta na na rap mararga di jolo ni Tuhan i, jala tapatuiduhon i marhite tondi hagogoon, holong dohot pangarajaion diri, unang baliksa gabe maila hita manghatindangkon Jesus Kristus na naung palumehon haluaon nang panjouon i tu hita.\nBeha do dalan parataratehon silehonlehon ni Debata tu hita? Marragam do dalan nab oi tapingkiri. Na mangihut on tatimbangi:\nParjolo, ringgas marsaor dohot Debata marhite hataNa dohot tangiang na maraturan.\nPaduahon, ringgas masisunggulan dohot masipaingotan nang masipatoguandohot masiurupan sama na porsea manghamauliatehon, mangarataratai, paimbaruhon silehonlehon nang panjouon na marragam i tu hita.\nPatoluhon, ringgas manambai parbinotoan dohot hatauonta (skill) mangulahon tohonanta i marhite angka pendidikan dohot pelatihan-pelatihan, ala ganup ari lam timbo do parbinotoan dohot hatauon ni jolma mangatur ngolungolunta di portibion. Di partingkian digital dohot di partingkian kecerdaasan artificial dohot hinahinsa ni angka robot, mansai porlu hita torus pahinsathon parbinotoanta asa tarbahen hita tangkas manindangi di Kristus dohot angka dalan na denggan, angka dalan na so tarbahen ni na tahobasi manulak panghobasionta.\nDipasupasu Debata ma angka dalan na tapangke laho mangurupi hita pahinsathon pangulahononta di silehonlehon, charisma, dohot panjouonta na marragam i di ngolunta siganup ari. Na boi do sumurut panindangion ni angka siihuthon Jesus di portibinta nuaeng. Alai na boi do i tong maherbang. Saguru di haradeonta parataratahon silehonlehon ni Debata na tu hita halak Kristen i do i. Lam bahat hita na mangarataraisa, lam denggan. Lam otik na rade parataratahonsa, lam buruk. Ingananta pararatahonta boi di jPabu, boi di parsaoranta dohot angka donganta jolma, alai laos boi do di angka ulaonta siganup ari, manang dia pe i, ai disi do hita dijou Debata. Molo holan di huria do hita patupahon i, ba holan dua jom saminggu tamba ni partangiangan dua jom ganup minggu. Alai molo di ulaonta siganup ari do hita patupahon pangaratarataionta i, ba mansai bahat do tingki na rade dilehon Debata tu hita.


MANOLSOL DIPUDI NDANG MARGUNA ~ Pemburu Jejak Rupiah\nBoasa songon na tungki jala dongon bohimu, eda Nai Longatiar, aha arsakmu huroha? Ninna nai minta tu Nai Longatiar. Ba aha ma da eda! So marsak situtu rohangku, ai ndang tarbereng ahu be donganku ala ni ilangku dohot haurahonku, lumobi ala pangula ni huria (parhalado) muse do amanta. O, taringot tu berengku si Longatiar i do na ni dokmu? Ninna nai Longatiar. Olo, i ma da eda! Ninna Nai Longatiar mangalusi. Ai beha huroha taringot tu si Longatiar i, ndang hea hubege taringot tusi ninna Nai Lampita manorohon hatana. A, ganjang do nian taringot tusi, ai huhilala, na parigat-rigat bulung ni gaol do hamu, pasigat-sigat bulung ni bulu, na mangarungkai hinadangol do hamu hamu laho paingot-ingot hinalungun. Alai hudok pe songon i hundul ma jolo satongkin asa hupajojor sidangolonhon. Dung i hundul ma nasida na tolu manguselleng manghatai.\nMarbarita ma Nai Longatiar, didok: Silongatiar dope nian boru buhabajungku dilehon Debata. Dibahen las nirohangku hubahen ibana marsingkola, nunga tammat ibana sian S.P.G dua taon naung salpu, alai matua so adong penempatanna dibahen pamarenta. Nunga mulahulak ibana mambahen permohonanna asa ditempathon nian ibana, hape matua so adong do ingananna. Jadi gabe sai rap ma ibana dohot angka namarbaju na di hutanta on, alai apala dongan-donganna i ma si Mintasi naung tammat sian sikola Lanjutan Pertama. Jotjot ma nasida huida mardalan-dalan rap dohot doli-doli, apala di rondang ni bulan ma, didok nasida: ” Terang-terang bulan”. Ba sogo ma rohangku disi, ai nunga tung alo i tu pangkilalaanku, ai dang hea masa na songon i di haposoonniba. Muruk-muruk ma ahu tu si Longatiar i, unang sai didatdati be nian si songon i. Molo sai naeng mangkatai ho dohot doli-doli bat u bagasta ma nasida ro martandang, ningku ma tu ibana. Gabe jotjot ma hami pasual dohot ibana si ala ni i. Didok si Longatiar i ma tu ahu: ai dirimpu ho songon kolot ni hamu be hami naposo nuaeng, ai ndang diida ho angka baoa do dongan niba di parsingkolaan, ba ndang hea tarurak iba, binoto do mangaramoti, mangarajai diri niba. Dung i tung bahenon ma haurahon tu natorasniba dohot tu angka ibotoniba?\nAlai atik pe songon i alusna ndang sonang rohangku tongtong do ibana hubadai, hupodai taringot tu parsaoranna na bebas i. Alai ianggo apala pajut dohot patunduk rohangku hata poda ni amanta do.\nDidok amanta ma tu ahu: O, inang ni Longatiar unang pola sai marsoali ho dohot borunta si Longatiar taringot tu pargaulan, parsaoranna i rap dohot angka donganna magodang, ai nunga asing naposo nuaeng sian hita naposo najolo, ai bege ma, hupaboa hata ni sahalak sintua ni sada huria tu ahu Na sogo roha ni sintua i di pargaulan bebas ni angka naposo di huriana i, gabe dipangido sintua i ma tu guru ni huria i asa mandok sipaingot jolo ibana tu angka naposobulung i di tingki parguruendean nasida. Saut ma jongjong sintua i mandok hata sipaingot tu angka naposo bulung i taringot tu pargaulan bebas i. Godang do sijagaon disi, ninna sintua i. Alai dung sun sintua i mandok sipaingot i, jongjong ma sahalak namarbaju naung tatang pardagingonna, didok ma mangalusi sintua i. Amang, sintua, sintong situtu do sipaingot muna i, laos songon i do poda ni halak amanta dohot inanta tu ahu. Huihuthon ma poda nasida i, ndang olo ahu mandongani angka donganhu nabarbaju i mardalan-dalan bodarina, nang di torang ni bulan, lumobi mardonganhon doli-doli. Tinggal di jabu nama ahu hundul mangkulhul, manirat, manulam, mangarenda, hape ndang adong na ro manopot ahu, ala so ditanda halak be ahu, hape angka na tubu dipudingku nunga torop marmulian, gabe hatinggalan nama ianggo ahu. Umbege i gabe hohom ma sintua i.\nAhu pe dung hubege barita na sian amanta i hohom nama ahu. Hupasombu nama si Longatiar i di pargaulanna i, jala laos martandang modom ma ibana tu bagas ni si Mintasi donganna magodang i.\nHape dung adong manang piga bulan si Longatiar na marpargaulan bebas i. digora halak ma pardagingonna, ai nunga marbadan dua ibana. Dihatahon halak ma i tu hami. Hupamanat hami ma tutu pardagingon ni si Longatiar i, nunga sintong na pinadok ni jolma i. Marsak ma hami dohot dongan sabutuha dohot angka tondong, sisolhot.....\nPosted by Mahir Pakpahan at 7:58 PM


Maminta Gondang Tortor Paniaran di Ulaon Saur Matua | Raja Mandidang Sitorus\n« MANGGULUT IMPUT NI LEANGLEANG\nInang Namora Boru vs Inang Soripada »\nTulisan ini saya dedikasikan kepada puteraku Hitado Managam Sitorus yang sepanjang tahun 2018 ini sedang gandrungnya belajar martaganing.\nPanduan maminta Gondang Tortor Paniaran.\nAmanta Raja, Inanta Namora boru, suang songoni nang situan natorop.\nTangan do botohon ujungna jarijari. Jarijari sampulu marsiganjangi. Jongjong au di son jumolo marsantabi, sampulu jarijari pasumpulusadahon simanjujung.\nMolo tung ahu pe namangurupi paniarian laho maminta gondang ni paniaran marpamuati ma rohamuna jala sotung manghurangi disangap ni angka paniaran tarlumobi ma i hita namarhaha maranggi pinompar ni ompunta Raja Sitorus.\nOn pe ala naeng mulaan ma Tortor Paniaran tangkas ma tapaihutihut, jala mangarade ma hamu paniaran.\nNunga marpungu hami dison marriaria, huhut marolopolop.\nAmang pandoal pargonsi, parindahan na suksuk, parlompan na tabo, taruan bodari, alapan manogot.\nAsa mula ni angka hagabeon, hamoraon dohot hasangapon ma on tamba ni naung pinasahat ni Tuhanta tu hami sude pinompar ni ompu nami Raja Sitorus, di son jonjong paniaran nami naeng manortor ma angka inanta soripada manghalashon saluhut pasupasu dohot denggan basa naung pinasahat ni TUHAN tu hami pinomparni ompunami Raja Mandidang Sitorus tarlumobi ma i di bona ni hasuhuton nami, nuaeng pe amang pargonsi nami, baen damang ma jolo gondang mula-mula i,\nBa nunga di bahen hamu amang pandoal pargonsi gondang mula-mula i, nuaeng pe bahen damang ma gondang somba-somba asa jolo marsomba hami tu Amanta Debata Pardenggan Basa i, ai nunga di lehon di hami tingki nauli, ari nadenggan di ulaon Saur Matua ni natuatua nami on, taruli paniaran nami marhite Tortor Paniaran manghalashon pasupasu naung jinalo ni natuatua nami naung Saur Matua on. Asa anggiat ma dao parmaraan, dao ambat bingkolang di ulaon Saur Matua on, asa tiur songon mata ni ari rondang songon bulan, tio songon baba ni mual jala rintar songon bonang di gala tumpahon ni Amanta Pardenggan Basa i.\nLaos asa ihut ma hu somba hami angka Amanta Raja rodi sude napinarsangapan naliat na lolo.\nOn pe bahen damang ma Gondang Somba Somba i\n3. Gondang Liatliat (sebagai permohonan berkat dari Tuhan Yang Maha Pengasih, Maha Penyayang).\nAmang pandoal pargonsi, asa liat ma panggabean liat nang parhorasan tu hami saluhutna tarlumobi ma i dipaniaran nami, antong bahen damang ma jolo gondang liatliat i , anggiat ma asi roha ni Amanta Debata Pardenggan Basa i marhite Tortor Paniaran on dipasaorhon dame nang pasupasuNa tu sude hami naliat nalolo.\nLata ni singkoru na tubu di robean, Sai sude ma hami sitorop pomparan, na boi paulaean.\nTombak ni Purbatua, par hau na limut-limuton. Sai sude ma hami penggeng Saur Matua, dihaliangi angka pomparan.\nIpe bahen damang ma gondang lialiat i.\n(Paniaran mangaliat, angka na talup paherbang tangan dipaherbang ma tanganna, ndung mangaliat sahali laos udut tu si ro ma horong ni boru dohot bere mangolopolopi)\n4. Gondang Sitiotio (menggambarkan kecerahan hidup masa depan sebagai jawaban terhadap upacara adat yang telah dilaksanakan)\nAmang pandoal pargonsi, amang sioloan, amang pangoloi nunga dibahen damang gondang liatliat i, nunga mariaria hami jala marololopolop tondi nami, Asa tio ma panggabean tio parhorasan tu joloan on, nuaeng pe hasahatan ni Tortor Paniaran bahen damang ma gondang sitio tio i.\nNinna natuatua, molo gondang hasahatan ba i ma panimpuli ni sude tortor somalna ndung i simpul simpul ma panortorion jala tortor ni hasuhutoj do i manang pangituai ni huta, alani i diangka panortor somalna mangidohon hasahatan ni tortor nasida i ma gondang sitiotio.


Jesus Pamalumhon na Marsahit | Hangoluan ni Jesus\nJESUS PAMALUMHON BORU NI SAHALAK BORU PENISIA\nJESUS PAMALUMHON SAHALAK BAOA NA NENGEL DOHOT NA BISU\nDung dipasingot Jesus halak Parise alani adat ni nasida, borhat ma Jesus dohot angka siseanna tu sabola barat. Nasida borhat tu kota Tirus dohot Sidon na di Penisia.\nJumpang ni Jesus ma sada jabu gabe ingananna disi. Nang pe ndang lomo roha ni Jesus botoon ni halak ibana disi, alai sai jumpang ni halak do ibana. Ro ma sahalak boru Junani na di huta i mandapothon Jesus. Ninna ma, “Asi ma roham di ahu ale Tuan, Anak ni si Daud. Mansai hansit do dihilala borungku ala disonggopi suru-suruan na jahat ibana.”—Mateus 15:22; Markus 7:26.\nAlai didok angka siseanna i ma tu Jesus, “Palao ma ibana, ai sai jou-jou do ibana di pudinta.” Boasa ndang dioloi Jesus borua i? Jesus mandok, “Holan tu halak Israel na songon biru-biru na lilu i do ahu disuru.” Alai ndang olo laho borua i. Marsinggang ma ibana tu pat ni Jesus jala ninna ma, “Urupi ma ahu Tuan!”—Mateus 15:23-25.\nRa, naeng idaon ni Jesus do sadia balga haporseaon ni borua i. Tingki i, lea do roha ni halak Jahudi mangida halak na sian bangso na asing. Alani i, didok Jesus ma, “Ndang patut buaton roti ni dakdanak jala sampathonon tu anak ni biang.” (Mateus 15:26) Dipangke Jesus do hata “anak ni biang” laho patuduhon na asi do rohana mangida halak na sian bangso na asing. Tontu dipatuduhon Jesus do pangkilalaanna i sian bohi dohot soarana na lambok.\nNdang hansit roha ni borua i mambege hata ni Jesus. Didok ibana do tu Jesus, “Toho do i Tuan, alai roti na madabu sian meja ni tuanna i do diallang anak ni biang i.” Gabe diboto Jesus ma na balga do haporseaonna. Didok Jesus ma, “Balga do haporseaonmu, saut ma na pinangidomi.” (Mateus 15:27, 28) Dipamalum Jesus ma boruna i nang pe ndang diboan ibana tusi. Tingki mulak boru Junani i tu jabuna, diida ibana ma boruna i peak di podoman, nunga malum, jala “nunga kaluar suru-suruan na jahat i” sian ibana.—Markus 7:30.\nBorhat ma Jesus rap dohot angka siseanna sian Penisia tu huta na di sabola Sunge Jordan. Ra menyeberang do nasida sian sabola utara ni Laut Galilea jala sian i borhat ma nasida tu Dekapolis. Dung sahat disi, nangkok ma nasida tu dolok. Alai godang do halak na mamboto i. Diboan nasida ma tu Jesus angka na lumpu, na cacat, na mapitung jala na bisu manang na ngungu. Dipeakkon nasida ma angka na marsahit i jonok tu pat ni Jesus jala dipamalum ibana ma nasida sude. Alani i, dipuji nasida ma Jahowa Debata ni halak Israel.\nSai diparrohahon Jesus ma sahalak baoa na nengel jala na bisu. Ra, maila do ibana tingki di tonga-tonga ni godang halak i. Jala diboto Jesus do i. Boi ma tabayangkon pangkilalaanna tingki ditogihon Jesus ibana laho pulik sian angka jolma i. Dung holan nasida na dua, dipamasuk Jesus ma jari-jarina tu pinggol ni baoa i. Marsitijur ma Jesus jala dijama ma dilana. Huhut diida Jesus tu langit, ninna ma, “Hepata,” lapatanna, “Bungka ma.” Satongkin i, boi ma baoa i marbinege jala denggan ma ibana mangkatai. Diorai Jesus do ibana paboa-boahon tu jolma. Lomo do rohana asa porsea angka jolma tu na niida ni nasida dohot tu na binege ni nasida sian Jesus.—Markus 7:32-36.\n“Longang” do roha ni angka jolma i alani tanda halongangan na binahen ni Jesus. Didok nasida ma, “Denggan do dibahen ibana saluhutna. Haru na nengel boi marbinege jala na ngungu [manang, bisu] boi mangkatai dibahen ibana.”—Markus 7:37.\nBoasa ndang pintor dipamalum Jesus boru ni boru Penisia i?\nTudia do Jesus laho dung sian Penisia?\nSongon dia do Jesus patuduhon asi ni rohana tu baoa na nengel jala na bisu i?\nAha do na pinatudu ni Jesus tingki pamalumhon na marsahit?


TANGIANG GANUP ARI - hkbp.lagu-gereja.com | Lagu gereja HKBP | BUKU ENDE NOT ANGKA\nARI SENEN: KELUARGA DOHOT ULAON\n Asa gabe sitiruon keluarga ni halak Kristen di panghataion, hahipason, haiason, di parange, di ulaon, dohot di sandok parngoluonna.\n Asa lam tu bisukna angka natoras manogunogu dohot mangajari angka anakhonna hombar tu hata dohot lomo ni roha ni Debata.\n Asa dipasupasu jala ditumpahi Debata angka ulaon di huta, di balian, dohot di sude inganan pangulaon na marragam i.\n Asa dibasabasahon Debata ulaon, pandaraman dohot pandapotan na tama tu sandok ruas ni huria.\nARI SELASA: DONGAN, SISOLHOT DOHOT LINGKUNGAN\n Asa lam tubu roha na masihaholongan dohot na masijangkonan jala masiurupan di angka ulaon di tonga ni huria dohot di saluhut rumang ni parsaoran.\n Asa lam denggan parsaoran ni ruas tu ruas di tonga ni huria, ruas tu parhalado, dohot parhalado tu parhalado; lam sada halak Kristen di sude inganan dohot di sandok portibi on (oikumene).\n Asa lam sada angka na marhahaanggi dohot na marsisolhot, na marhombar bagas dohot na marsahuta, ro di angka na mardongan dohot na maraleale sinondangan jala siniraan ni holong ni roha na sian Tuhan i.\n Asa lam tubu panghilalaan dohot panandaon di pasupasu ni Debata di bagasan parasingasingan.\n Asa lam tubu panghilalaan na manarihon hatigoran, hadameon, dohot keutuhan ni sandok na tinompa.\nARI RABU: PANOGUNOGUON\n Asa dipasupasu Debata angka parpunguan kategorial di tonga ni huria.\n Asa ditumpahi angka badan/lembaga dohot parsikolaan manang kursus dohot pelatihan na manghobashon panogunoguon, pangajarion, dohot pamodaion di sude rumang ni parbinotoan dohot pangalaho di angka sundut na umposo, angka na hinobasan ni huria, masyarakat, dohot bangso.\n Asa lam marbisuk jala margogo angka guru huhut rade mamelehon dirina di ulaon panogunoguon (pendidikan).\n Asa lam ringgas angka parsiajar jala ungkap tu parbinotoan dohot hapistaran na marhapantunon jala marhabadiaon.\nARI KAMIS : HAPAPATAR NI NGOLU HAKRISTENON\n Asa lam tangkas halak Kristen manghangoluhon haporseaon, haholongon, dohot panghirimon di sandok parngoluon dohot parsaoranna ariari; lam ringgas jala burju mangulahon ulaonna songon na tu Tuhan i, ndada tu jolma.\n Asa lam tangkas mananda jala manghamauliatehon pasupasu ni Debata angka na jinalona, girgir rohana jala gok huhut tanganna manarihon na ringkot di harajaon ni Debata.\n Asa lam tubu roha na marpanarihon di ulaon diakoni di huria marsadasada dohot di hatopan ni HKBP.\n Asa lam margogo pasidinghon nasa pargasipan, isara hosom, teal, late, dohot elat ni roha.\nARI JUMAT: BANGSO DOHOT NEGARA\n Asa dibasabasahon Debata hasadaon dohot hadameon tu bangso dohot negaranta, dipatimbul pangabahan dohot hasonangan hombar tu tujuan ni kemerdekaanta.\n Asa ditambai holong ni roha di hatigoran dohot hasintongan di sandok rakyat ni bangsonta, disuanhon huhut roha na marhabiaran tu Ibana, na magigi mida dosa dohot na pasidinghon tondi pangahution.\n Asa dilehon Debata roha na marhabiaran tu Ibana tu angka na bisuk dohot partogi ni bangso dohot negaranta.\n Asa dipasupasu jala dipargogoi Debata pamarentanta laho mangulahon ulaonna, i ma na manuan uhum na denggan di tongatonga ni hajolmaon dohot na mamuji siula na denggan jala manguhumi siula hajahaton.\nARI SABTU: HAMAULIATEON DOHOT PARHOBASON TU PARMINGGUON\n Mandok mauliate siala saluhut pandonganion dohot pasupasu ni Debata ganup minggu na mardalan, lumobi hata na pinatubegehonNa ariari dohot hasesaan ni angka dosa na niasiasihonNa.\n Asa dipasupasu Debata sude parhobason ni parhalado partohonan dohot na so partohonan tu parpunguan dohot parmingguon marsogotna, lumobi parhobason ni angka na naeng manghatahon Barita na Uli i asa marsahala pangajarion dohot parjamitaonnasida jala margogo manghehei dohot mangonjar roha ni angka na umbegesa tu hamubaon dohot tu haimbaruon ni ngolu.\n Asa dihehei Debata roha ni sandok ruas ro tu parguruan dohot tu parmingguan, jala asa rade tu parsombaon, pamujion, pameleon, dohot panangihonon di hataNa di bagasan habadiaon na tama.


ASAL USUL NI SI RAJA BATAK bagian 3 – Simaremare - clan of bataknese\n3. RAJA UTI (RAJA HATORUSAN)\nDipauli Guru Tateabulan dohot boru Sibasoburning pantangan di ingananna di bona hau piupiu tangke i. Ulok bagandingtua nama donganna disi dohot bujonggir, untunguntung na bolon, leangleang mandi. Dang adong be naboi mamereng Raja Hatorusan manang ise ia so holan Guru Tateabulan dohot boru Sibasoburning dohot anggina Tuan Sariburaja.\nRaja Miokmiok, Raja Hatorusan I, Raja Uti I, ripena boru Lindungbulan\nDatu Pejel, ima Raja Uti II, ala tibu do ibana mate gabe ripena ma wakil maniop harajaon i, digoari Raja Uti III.\nDatu Borsakmaruhum anak ni Datu Pejel ma muse Raja Uti IV dung magodang ibana.\nDatu Altongniaji ma muse gabe Raja Uti V.\nGuru Longgam Pamunsak ma gabe Raja Uti VI; jala\nDatu Mambangdiatas na mambuat boru Mompul Sohapurpuron ma muse na gabe Raja Uti VII, na parpudi, ima na pasahathon sahalana dohot harajaonna tu Raja Manghuntal, Si Singamangaraja I.


Songon dia do Borngin Parningotan Boi Parohon Laba tu Hita?\nJAHA DI BAGASAN HATA Adhola Akha Aukan Baoule Batak (Karo) Batak (Simalungun) Batak (Toba) Biak Bislama Chin (Hakha) Chokwe Chopi Chuabo Chuuk Dayak Ngaju Drehu Greenland Hmong (White) Iban Ibinda Inggris Jawa Kachin Karen (S'gaw) Kazak Khmer Kikongo Kimbundu Kisi Kreol Mauritius Kreol Seychelles Krio Lao Lhukonzo Lomwe Makau Malta Mapudungun Mizo Navajo Ndau Ngangela Nias Niue Nyaneka Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Rarotongan Romani (Junani Selatan) Romani (Makedonia) Romani (Makedonia) Cyrillic Runyankore Rutoro Sangir Saramaccan Sena Sunda Tahiti Tshwa Uighur (Sirilik) Umbundu Urdu Uruund Wallis Wayuunaiki Welsh\n”Ida ma, dengganna i dohot sonangnai, molo tung pungu sahundulan angka na marhahamaranggi!”—PS. 133:1.\nENDE : 18, 14\nSongon dia Borngin Parningotan parohon laba tu hamu sandiri?\nSongon dia Borngin Parningotan mambahen sude naposo ni Debata gabe marsada?\nSongon dia Borngin Parningotan mangurupi hita asa lam marsada?\n1, 2. Ulaon aha do na mambahen mansai godang halak dipasada di taon on, jala boasa? (Ida gombar di mula ni parsiajaran.)\nDI tanggal 31 Maret 2018 on, dungkon bot mataniari, marjuta halak di liat portibi on laho marpungu tu ulaon na dibahen sahali sataon. Sude Sitindangi Ni Jahowa rap marpungu dohot na asing laho mangarimangi tobusan ni Jesus. Ganup taon, dipasada do angka halak di Borngin Parningotan hamamate ni Jesus. Jala dison ma dipapungu mansai godang halak di portibi on.\n2 Tontu, las do roha ni Jahowa dohot Jesus mangida marjuta halak na ro tu ulaon on. Digombarhon do di Bibel, adong ”mansai torop, na so dapot bilangan ni jolma, sian nasa bangso, marga dohot houm dohot hata,” jala mandok, ”Tua ma di Debatanta, na mangkunduli habangsa i, dohot di Birubiru i!” (Pgk. 7:9, 10) Sai las do rohanta di Borngin Parningotan, ala ganup taon mansai godang halak patuduhon pangargaion tu na diulahon Jahowa dohot Jesus!\n3. Sungkunsungkun aha do na laho taulas di parsiajaran on?\n3 Adong opat sungkunsungkun na laho taulas di parsiajaran on. I ma: (1) Songon dia do ahu paradehon diri asa dapothu gumodangan laba di Borngin Parningotan? (2) Songon dia Borngin Parningotan boi mangurupi naposo ni Debata asa marsada? (3) Songon dia hita sandiri boi lam marsada dohot angka dongan? (4) Adong do tingkina ndang be taulahon Borngin Parningotan on? Molo songon i, andigan do i?\nSONGON DIA HITA PARADEHON DIRI TU BORNGIN PARNINGOTAN JALA DAPOTAN LABA SIAN I?\n4. Boasa ringkot Borngin Parningotan on tu hita?\nDi parohahon Jahowa dohot Jesus do angka ise na marsitutu tu ulaon i\n4 Boasa ringkot Borngin Parningotan on tu hita? Alana, on ma sada caranta laho manomba Jahowa. Pos do rohanta di parohahon Jahowa dohot Jesus do angka ise na marsitutu tu ulaon i. Lomo do roha ni Jahowa dohot Jesus mangida hita ro tu Borngin Parningotan i, nang pe sipata ndang mura asa boi ro tu ulaon i. Molo ro hita tu ulaon na ringkot on, pos ma roha ni Jahowa laho manurathon goarta di ”buku parningotan” i, jala digoari do muse buku on ”buku hangoluan”. Disurat do disi angka goar ni halak na dihalomohon Jahowa asa boi mangolu salelenglelengna.—Mal. 3:16; Pgk. 20:15.\n5. Andorang so Borngin Parningotan, songon dia do hita manulingkiti haporseaonta sandiri?\n5 Pigapiga minggu andorang so Borngin Parningotan, talehon do gumodang tingkinta laho martangiang dohot mangarimangi paralealeonta tu Jahowa. (Jaha 2 Korint 13:5.) Dipaboa si Paulus do tu halak Kristen, ”Unjuni hamu ma dirimuna, manang na di bagasan haporseaon hamu.” Songon dia do hita mangulahon i? Tasungkun ma dirinta: ’Porsea do ahu holan on do organisasi na dipillit Jahowa laho mangulahon lomo ni rohaNa? Huulahon do nasa gogongku laho marbarita na uli? Sian parniulaonku, tarida do na porsea ahu nunga mangolu di tingki na parpudi hita saonari? Tongtong do togu haporseaonku tu Jahowa dohot Jesus songon tingki parjolo sahali ahu manomba Jahowa?’ (Mat. 24:14; 2 Tim. 3:1; Heb. 3:14) Molo tarimangi sungkunsungkun on, gabe diurupi ma hita laho ’manulingkiti’ dirinta sandiri.\n6. (a) Songon dia do carana asa boi dapotan ngolu salelenglelengna? (b) Songon dia do sahalak sintua paradehon dirina ganup taon tu Borngin Parningotan, jala songon dia hita mangulahon na sarupa?\n6 Adong sada cara laho paradehon dirinta tu Borngin Parningotan. Tajaha jala tarimangi ma angka parsiajaran taringot ulaon na mansai ringkot on. (Jaha Johannes 3:16; 17:3.) Ingkon tatanda jala porsea do hita tu Jahowa dohot Jesus, asa boi dapotan ngolu salelenglelengna. Asa boi rade hita tu ulaon i, tapillit ma parsiajaran na boi mangurupi hita asa lam jonok tu nasida. On ma na diulahon sahalak donganta sintua. Saleleng martaontaon, disimpan ibana do angka parsiajaran Menara Pengawal taringot Borngin Parningotan. Asing ni i, disimpan do muse parsiajaran taringot holong na dipatudu Jahowa dohot Jesus tu hita. Pigapiga minggu andorang so Borngin Parningotan, dijaha ibana ma angka parsiajaran i, jala dirimangi ma boasa mansai ringkot ulaon i. Sipata, ditambai ibana do muse parsiajaran na laho disimpan. Asing ni i, dijaha jala dirimangi ibana do panjahaion Bibel tu Parningotan. Didok ibana, sai dapotna do parsiajaran na imbaru ganup taon. Jala na umringkot, gabe lam balga do holongna tu Jahowa dohot tu Jesus. Molo taulahon i, tontu lam balga do holongta tu Jahowa dohot tu Jesus. Mandok mauliate do hita tu naung diulahon nasida, jala dapotta ma gumodang laba sian Borngin Parningotan i.\nBORNGIN PARNINGOTAN MANGURUPI HITA ASA MARSADA\n7. (a) Aha do na ditangiangkon Jesus di Borngin Parningotan ni Tuan? (b) Aha do na patuduhon dialusi Jahowa do tangiang ni Jesus i?\n7 Di Borngin Parningotan ni Tuan, martangiang ma Jesus. Tangiangna, i ma taringot ibana dohot Amana na marsada. Dung i, ditangiangkon ibana do angka siseanna asa marsada songon ibana dohot Amana. (Jaha Johannes 17:20, 21.) Dialusi Jahowa do tangiangna i. Saonari, di Borngin Parningotan on, marsada do Sitindangi Ni Jahowa. Marjuta halak sian marragam bangso dohot houm rap marpungu, jala porsea do nasida na disuru Jahowa do Jesus. Di pigapiga inganan, ndang somal molo angka halak marpungu raphon halak sian suku na asing. Jala godang do na so mangkalomohon i. Alai ndang songon i Jahowa dohot Jesus. Mansai uli do di nasida molo boi hita sude marsada.\n8. Aha do na dipaboa Jahowa tu si Hesekiel?\n8 Ndang pola longang rohanta na marsada hita gabe naposo ni Debata. Nunga disurirangkon Jahowa taringot on tu si Hesekiel. Dipaboa Ibana ma tu si Hesekiel asa dibuat dua hau manang tungkot, sada ”di Juda” jala sada ”di si Josep”. Dung i dipasada ma i asa tung gabe sada nasida. (Jaha Hesekiel 37:15-17.) Di Joujou Paboahon Juli 2016, di bagian ”Sungkunsungkun Sian Na Manjaha” patorangkon: ”Marhite si Hesekiel, disurirangkon Jahowa do na laho pasadaonna sude halak Israel jala mulak tu Tano Parjanjian. Digohi do muse surirang on di tingki parpudi, pasadaon ni Debata ma sude naposoNa gabe sada punguan.”\n9. Songon dia do hita mangida surirang ni si Hesekiel digohi ganup taon?\n9 Di mula ni taon 1919, diatur jala dipasada Jahowa do angka na miniahan. Songon tungkot ”ni Juda” do nasida. Angka halak na marpangkirimon mangolu salelenglelengna di tano on, songon tungkot ”ni si Josep”. Marsada do nasida dohot angka na miniahan. Marjanji do Jahowa laho bahenonNa ”nasida gabe sada hau” di tanganNa. (Hes. 37:19) Jala dipasada Ibana angka na miniahan dohot ’birubiru na asing’ gabe ”sada punguan”. (Joh. 10:16; Sak. 8:23) Saonari, nunga dipasada dua punguan on jala rap manomba Jahowa. Jesus Kristus ma na gabe Raja nasida. Songon surirang ni si Hesekiel, dijou Debata do ibana ”naposongku si Daud”. (Hes. 37:24, 25) Ganup taon, tingki taulahon Borngin Parningotan, boi ma taida marsada do dua punguan i songon na disurirangkon si Hesekiel. Alai, songon dia hita sandiri boi lam marsada dohot naposo ni Debata?\nSONGON DIA HITA SANDIRI BOI LAM MARSADA DOHOT ANGKA DONGAN?\n10. Songon dia do hita asa lam marsada dohot angka dongan?\n10 Songon dia do carana asa boi lam marsada hita dohot angka dongan? Na parjolo, ingkon marsitutu do hita asa marserep ni roha. Didok Jesus do tu angka siseanna asa marserep ni roha. (Mat. 23:12) Saonari, godang do halak na holan mangkaringkothon dirina sandiri. Alai molo serep do rohanta, taargai ma angka dongan na manguluhon hita di huria. Jala unduk ma hita tu tudutudu ni nasida. Molo taulahon i, gabe marsada ma huria. Jala na umringkot, molo serep rohanta, gabe las ma roha ni Debata. Alana, ”dialo Debata do angka na ginjang roha, alai dilehon do asiasi tu angka na serep marroha.”—1 Ptr. 5:5.\n11. Boasa gabe lam marsada hita molo tarimangi taringot roti na so marragi dohot anggur i?\n11 Na paduahon, rimangi ma aha do lapatan na sasintongna taringot roti na so marragi dohot anggur i. Taulahon ma i andorang so Borngin Parningotan dohot di bornginna i. (1 Kor. 11:23-25) Roti na so marragi manggombarhon pamatang ni Jesus na so mardosa. Jala anggur i manggombarhon mudarna. Alai, adong do na porlu muse taboto. Ingkon taingot ma, sian tobusan i, tarida ma holong ni Jahowa na mangalehon anakNa. Jala tarida ma holong ni Jesus na mangalehon ngoluna tu hita. Molo tarimangi i, gabe taronjar ma rohanta asa mangkaholongi nasida. Jala holongta tu Jahowa boi mambahen hita lam solhot jala marsada.\nMolo tasalpuhon hasalaan ni angka donganta, gabe lam marsada ma hita (Ida paragraf 12, 13)\n12. Aha do na dipangido Jahowa tu hita asa taulahon?\n12 Na patoluhon, tasalpuhon ma hasalaan ni angka dongan. On patuduhon hamauliateonta tu Jahowa, ala nunga dilehon anakNa laho manalpuhon dosanta. Asa taantusi ringkot ni manalpuhon hasalaan, dicaritahon Jesus do taringot sada raja dohot hatobanna. Jaha ma Mateus 18:23-34. Jala tasungkun ma dirinta: ’Olo do ahu mangulahon na diajarhon ni Jesus? Sabar do ahu mangadopi angka dongan? Olo do ahu manalpuhon hasalaan ni dongan molo dibahen hansit rohangku? Adong do pigapiga hasalaan na serius, jala maol do di angka halak laho manalpuhon i. Alai marhite carita i, diajarhon Jesus do tu hita asa mangulahon na dipangido Jahowa. (Jaha Mateus 18:35.) Tangkas do dipaboa Jesus molo ndang olo hita manalpuhon hasalaan ni angka dongan naung marhamubaon, Jahowa pe ndang olo manalpuhon hasalaanta. Ingkon tarimangi do on. Alani i, tongtong ma tajaga parsadaanta, tasalpuhon ma hasalaan ni angka dongan songon na niajarhon ni Jesus tu hita.\n13. Songon dia hita gabe lam marsada molo mardame dohot angka dongan?\n13 Molo tasalpuhon hasalaan ni na asing, gabe tongtong ma hita mardame dohot angka dongan. Songon na didok Apostel Paulus, ingkon marsitutu do asa sude hita tongtong marsada jala mardame. (Eps. 4:3) Alani i, saleleng Borngin Parningotan, rimangi ma ingkon songon dia do pambahenanta tu na asing. Tasungkun ma dirinta: ’Diboto halak do molo ahu ndang mura muruk nang pe dibahen hansit rohangku? Boi do diida halak na lomo rohangku mardame jala marsada?’ Ringkot do sungkunsungkun on asa tarimangi.\n14. Songon dia hita patuduhon na sabar do hita di bagasan roha na holong?\n14 Na paopathon, tatiru ma holong ni Jahowa. (1 Joh. 4:8) Jala unang ma tadok, ”Mardame do ahu dohot angka dongan, alai ndang pola ingkon solhot ahu tu nasida.” Molo tadok songon i, ndang na taihuthon poda ni si Paulus, i ma sabar di bagasan roha na holong. (Eps. 4:2) Ndang holan sabar na didok si Paulus dison, alai didok do ingkon ’marsihaholongan’. Marragam do parange ni angka dongan di huria, alai sude do nasida dijangkon Jahowa. (Joh. 6:44) Tontu, diida Jahowa do angka na denggan sian nasida umbahen na dihaholongi Ibana nasida. Molo diargai angka dongan do holong ni Debata, dihargai nasida do holong na tapatuduhon. Ingkon marsitutu ma hita mangkaholongi nasida, dos songon Jahowa mangkaholongi nasida.—1 Joh. 4:20, 21.\nANDIGAN DO NDANG TAULAHON BE BORNGIN PARNINGOTAN?\n15. Sian dia taboto adong do tingkina ndang be taulahon Borngin Parningotan?\n15 Adong do tingkina ndang be taulahon Borngin Parningotan on. Sian dia taboto? Dipaboa si Paulus do tu halak Kristen na miniahan, molo nasida mangulahon borngin parningotan ni Jesus ganup taon, i patuduhon nasida tongtong mamaritahon hamamatena i ”sahat tu na ro ibana muse”. (1 Kor. 11:26, Bibel Siganup ari) Dipaboa Jesus do muse taringot ”harorona” tingki paboahon surirang di ari parpudi. Jala didok ibana do taringot haporsuhon bolon na naeng ro, ”Di tingki i ma binsar di langit i tanda ni Anak ni jolma i, gabe mangangguhi ma sude bangso na di tano on, ai idaonnasida ma Anak ni jolma i ro di atas ombun ni langit, mantat hagogoon dohot hasangapon godang. Jadi suruonna ma angka surusuruan na marsarune mansai gogo, jadi sian desa na ualu i ma papunguonnasida angka na pinillitna, sian suhi ni langit na sada ro di na sada nari i.” (Mat. 24:29-31) Dipapungu Jesus ma ”angka na pinillitna” i, i ma tingki diboan ibana sude tu surgo angka na miniahan na adong dope di tano on. On masa dung dipungka haporsuhon bolon, i ma andorang so ro dope Armagedon. Jesus dohot 144.000 laho manaluhon angka raja ni portibi on di Armagedon. (Pgk. 17:12-14) On ma Borngin Parningotan na parpudi, andorang so ”ro” Jesus papunguhon na miniahan.\n16. Boasa ingkon ro hita tu Borngin Parningotan ganup taon?\n16 Alani i, ro ma hita tu Borngin Parningotan di tanggal 31 Maret 2018. Pangido ma tu Jahowa asa tongtong diurupi hamu marsada dohot angka dongan. (Jaha Psalmen 133:1.) Adong do tingkina ndang be taulahon Borngin Parningotan on. Jadi saonari, tapatudu ma na marsada do hita ganup taon di Borngin Parningotan i.\nTongtong mambahen asa lam marsada: Marsitutu asa rap saulaon di bagasan hadameon, jala mangkaholongi angka dongan dohot Jahowa. Ingkon tongtong marserep ni roha ma hita. Jala tapatudu ma hamauliateonta tu holong ni Jahowa dohot Jesus. Tasalpuhon ma hasalaan ni angka dongan, jala tahaholongi nasida songon na dipangido Jahowa tu hita\nText Sipilliton unduhan buku digital JOUJOU PABOAHON—EDISI SIPARSIAJARAN Januari 2018


Songon dia do Molo Nunga Sala Ahu?\nMolo diakkui hamu hasalaanmuna, on patuduhon hamu martanggungjawab jala boi dihaporseai.\nRimangi ma situasi on: Tingki marmeam si Tim dohot donganna, dilempar ibana ma bola, gabe puntar ma kaca jandela ni hombar jabuna.\nMolo hamu gabe si Tim, aha do na laho ulahononmu?\nADONG TOLU SIPILLITONMUNA:\nDidok hamu, halak do na sala.\nDipaboa hamu hasalaanmuna, jala rade mangganti manang paturehon i.\nRa, olo do hamu mamillit Bagian A. Alai, sai adong do labana molo dipaboa hamu hasalaanmuna.\nBOASA INGKON DIPABOA HAMU HASALAANMUNA\nI do na dumenggan.\nBibel paboahon, ”Huringkoti hami marparange na denggan di na saluhut.”—Heber 13:18.\nMolo taakkui hasalaanta, olo do halak manalpuhon i.\nBibel paboahon, ”Manang ise na mamorso angka hajahatonna, ndang tagamon mardohar, alai manang ise na manopoti, laos ditadingkon antong, dapotan asi ni roha do.”—Poda 28:13.\nNa rumingkot, dihalomohon Debata Jahowa do on.\nBibel paboahon, ”Ai sogo do roha ni Jahowa di halak na jahat dipardongan do halak na tigor.”—Poda 3:32, Bibel siganup ari.\nSi Karina, na marumur 20 taon, manabunihon surat tilang sian bapakna. Alai, ndang tartabunihon ibana i. Didok si Karina ma, ”Dung sataon, diboto bapakku ma molo ahu hona tilang. Gabe masalah ma on di ahu!”\nAha parsiajaranna? Didok si Karina muse, ”Ndang denggan molo tatabunihon hasalaanta. Alana, habotoan do muse!”\nMARSIAJAR SIAN HASALAAN\nBibel paboahon, ”Ai saluhut hita marsala.” (Jakobus 3:2) Songon naung diulas, molo taakkui hasalaanta jala pintor hatop taulahon i, on patuduhon hita jolma na serep marroha jala jolma na matoras.\nDung i, marsiajar ma sian hasalaanmuna. Sahalak borua na margoar si Vera mandok, ”Marsiajar do ahu sian hasalaanku. Alani i, diurupi ma ahu lam denggan marparange asa unang mangulahon hasalaan na sarupa.” Parsiajari ma songon dia cara mangulahon i.\nDipangke hamu ma sepeda ni bapakmuna, laos sega ma i alani hamu. Aha do na laho ulahononmuna?\nNdang olo hamu paboahon, unang ma nian tarboto.\nDipatorang hamu sasintongna aha na masa.\nDipatorang hamu aha na masa, alai disalahon hamu halak na asing.\nNdang lulus hamu ujian ala ndang hea marsiajar. Aha do na laho ulahononmuna?\nDisalahon hamu soal ujian i.\nMartanggung jawab ala ndang denggan nilaimuna.\nDidok hamu, ndang lomo roha ni guru mangida hamu.\nMolo sai taingot hasalaanta, on dos songon sasahalak na torus mangida kaca spion tingki mamboan motor\nIngot ma muse situasi naung diulas di ginjang, jala rimangi ma molo hamu gabe (1) bapakmuna manang (2) gurumuna. Aha do na dipingkiri bapakmuna dohot gurumuna molo denggan diakkui hamu hasalaanmuna? Aha do na dipingkiri nasida taringot hamu molo ditabunihon hamu hasalaanmuna?\nPingkiri ma hasalaan na hea dibahen hamu jala alusi ma sungkunsungkun on.\nAha do hasalaanku? Aha na huulahon molo sala?\nHusalahon ma halak na asing.\nPintor huakkui ma.\nMolo ditabunihon hamu hasalaanmu, boha do pangkilalaanmu?\nLas roha—Ndang pola boha i!\nManolsoli—Ingkon hupaboa do na sasintongna.\nSongon dia do hamu mambahen asa denggan situasina?\nAha do na diparsiajari hamu sian hasalaanmuna?\nSONGON DIA DO PANDAPOTMU?\nBoasa pigapiga halak lomo rohana manabunihon hasalaanna?\nAha do na ro tu pingkiran ni halak molo ditabunihon hamu hasalaanmuna, alai aha do na ro tu pingkiran ni nasida molo dipaboa hamu hasalaanmuna?—Lukas 16:10.\nDi bagasan sataon, aha do na laho ulahononmu molo sala hamu?


bonapasogit | bonapasogit…budaya tano batak\nFILSAFAT NI NAMANGULOSI\nFiled under: budaya&seni,tapanuli — tryfs @ 2:07 pm\nSada bagian penting situtu do di adat batak na mangulosi.\nTarsongonon on do filsafatna :\nHalason do dirajumi angka ompunta na jolonsada sian angka silehon ngolui tu pamatangta. Mardomu do I huhut ala di angka tano pardolohan do ingannan nasida dohot di tano hornop na timbo, dao diginjang ni sisik ni laut (sea level), ima angka inganan na ngali na mambahen jolmai mangkasiholi nalas(halason). Tarida doi di umpasa :\nSinuan bulu mambahen las;\nSimuan partuturan sibahen horas.\nAsa disuan halak pe bulu humaliang huta, ndada holan na manjaga musu tujuanna,alai dohiot do mambahen as alas hutai, ai ditahan bului ma antongalogo nasai marunggis unggis ditano pardolohansihorhon ngali ni ari namanangkihik. Asa 3 do unsur sibahen ngolu dirajumi angka ompunta na joloi i ma ; mudar, hosa dohot halason.\nAsa ianggo halason sai natabo, na pinarsinta jala na hinaholongan doi tongtong. Laos ido Alana umbahen na nidok ‘las roha’ molo rot tu iba na tabo, na hinalomohon manang na pinarsinta ni roha. Unik do istilah ‘las roha’ on. Tarida doi molo tatangkasi angka hata sileban na marlapatan Indonesia. ‘blij’ di hata Bolanda, ‘joyful’ di hata Inggris. Di sude hata sileban I, ndang adong disi napaboahon ‘las’.\nTolu do sibahen nalas ni roha ni ompunta sijolo-jolo tubu,ima ;mata ni ari, api dohot ulos. Ia mataniari ndang apala dipingkiri halaki, ai sandirina doi sai mullop ganup ari. Ia api mura doi nian patupaon alai praktis I pangkeon borngin I lao palashon pamatnag, ai ingkon jaga-jagaon do I, hapeiba porlu modom. Tung asing do ianggo ulos, ai holan ripe mameakkon do iba tu atas ni pamatnag niba, gabe las ma. Alani I, ganup hali patupahon silas ni rohani anakkon angka ompunta najolo,sai ulos do dilehon, alani penting ni ulos I tungolo siapari. Laos pahean na uli do huhut uulos I sialithononton laho tu pesta manang laho tu onan ditingki mangebang. Jadi toho do tu ulos hata niumpasa na mandok ;\nSidua uli songon namangan poga;\nMalum sahit,bosur butuha.\nDi ujungna gabe masuk adapt ma na mangulosi I, jala maraturan, ima ;\nð Holan tuna diotoru ni tutur niba do iba boi mangalehon ulos. Rupani ;hulahula tu parboruon. Natorasna tu ianakkon na. amang boru tu maen. Haha tu anggi.\nð Ingkon ulos na suman do lehonon, ndang boi asal ulos. Rupani ; ragidup songon ulos pargomgomtu ina ni hela.sibolang manang ragi hotang songon ulos pansamot tu ama ni hela.laos si songoni di lehonon songon ulos hela. Ragidup tu boru songon ulos mula gabe (ditingki tumagam haroan di buha bajuna.\nMangihuthon pamangkena tolu mansam do ulos,ima :\n1. siabithononton ; ragidup,sibolang, runjat, jobit, simarinjamisi, ragi pangko,dna.\n2. sihadangkononton (sampe-sampe); sirara, sumbat, bolean, mangiring, surisuri,, sedum, dna.\n3. sitalitalihononton ; tuntuman,mangiring, padangrusa,dna.\nRAKSA NI ANGKA ULOS\n(Nasomal di angka tingki on dipangke halak mangulosi,mangihuthon jahajaha ni panurat dohot na binereng sian dongan).\nNoot ; ‘raksa’ lapatanna ; pangalaho , guna tujuan dohot na asing, na dapot paboaon tu sada barang, songon ulos rupani.\nUloson jot jot do dilehon halak batak songon parompa,namarsintasintahon asa matinodohon anak dohot boru dope, nian dakdanak na pinarompaan I asa lam torop iringiringon ni natorasna.\nJotjot do tu anak dohot boru na marbagas ni uloshon ‘ulos mangiring’ on, na marsintahon asa tibu ro hagabeon tu nasida, laos ni dok ni umpasa ;\nSai tibu ma hamu mangompa ompa”\nPamangkena ; pinartali tali manang sinampe sampehon.\nIa ulkos on pangkeon ma on mangulosi molo songon na adong na masisuharan (marsungsang) di partuturon, umpamana na pinarhula-hula hian gabe pinarboru. Jadi ulos on ma pangkeon mangulosi panganten manang mambahen parompa ni dakdanak. Jadi ditingki na mangkatahon ulos I pangulosi ingkon solothonontonna ma mandok umpama ;\nRundut biur ni eme mambahen tu porngisna,\nMasijaitan andor ni gadong mambahen tu ramosna.\nDidok ompunta sijolo-jolo tubu nina barita I; on ma ulos ni Siboru Habonaran , si boru Deak Parujar, mula ni panggantion dohot parsorhaon, pargantang, pamonori na so boil obi naso boi hurang. Ia ulosna I I ma na margoar :\nSiatur maranak,siatur marboru\nSiatur hagabeon, siatur hamoraon\nTu naolo mangido I sian Amanta Debata.\nJadi molo binahen ulos on uloshononton, tambahononton ma tu angka hata dohot pasupasu sidohonon hian angka pandohan on : ‘ia ulos on bintang marotur do. Asa, sai anggiat ma diparbisuhi Amanta Debata Parasi Rohai hamu manogu nogu jala mangatur dakdanak on dohot tinodohonna na naeng ro dope. Sai gabe jolma na olo aturon ma ibana jala ibana sandiri gabe jolma na malo mangatur angka tinodohonna, tu nadenggan dogdot harentaon.\nPamangkena ; dos do dohot ulos mangiring.\nDigoar do on jot jot ‘sadum-angkola’. Uli situtu do rupana . argana peantong umumna tumimbo do sian arga ragidup nang pe nian derajatna di toru ni ragidup.\nIa’ulos-godang’ on niuloshon doi tu ianakkon si godang ni rohaniba, ima ianakkon na mambahen las ni roha nab alga, na godang di iba. Ia sinta sinta ni ulos- godang on,on do :\nAsa songon goar ni ulos I ulos godang, sai boi nian tu joloan on na ni ulosan I patupahon godang nauli jala na denggan tu sisolhotna dohot donganna, jala marhite I gabe dapotan pasu pasu dohot asini roha ibana sian Amanta Pardenggan basai.\nPamangkena ;dos do songon ragidup.\nUloshon ma somalna na gumodang diuloshon ditingkion. Tongam do antong ‘ulos ragihotang’ I uloshononton tarlobi molo ragi hotang na ummuli ni uloshon, ima namargoar ‘ potir sinagok’\nAdong do angka umpasa na mardomu ulos I na denggan dohonon ditingki namanguloshon i. pinilit manang dia sian angka umpasa I na toho dohonon tu na ni ulosan i.\nAngka on ma;\nhotang do ragian,hadanghadangan pansalongan;\nsiahaan gabe si anggian, molo hurang sinaloan.\nhotang binebebebe, hotang pinulopulos;\ntumbur ni pangkat tu tumbur ni hotang;\ntusi hamu mangalangka, sai disi ma hamu dapotan.\nhotang hotari, hotang pulogos;\ngogo mahamu mansari asa dao pogos.\nhotang do bahen hirang, lao mandurung pora-pora;\nsai dao ma sian hamu nasirang , asa lam balga ma holongf ni roha.\nhotang diparapara, ijuk diparlabian;\nsai dao manasa mara, jala sai roma parsaulian.\nPamangkena ; do do dohot ragidup.\nAdong do na istimewa di uloshon ima : tangkas do tarida di goarna I adong tolu tuhona. Ndang tarjua so ingkon symbol ni Dalihan Natolu ulos on. Jadi molo pinangke uloshon mangulosi penganten manang gabe parompa porlu ma dohonon poda taringot tu Dalihan Natolu, ima;\n¨ manta mardongan tubu,\n¨ elek marboru\n¨ somba marhula-hula.\nJala diujungna laos dihatahon pangulosi ima pasupasu ‘sitolu sai hot’. Ima :\n1. pasupasu asa sai masihaholongan jala rap saur matua;\nsidangka ni arirang naso tupa sirang,\ndiginjang ia arirang, ditoru ia panggonan;\nbadan muna ma naso ra sirang, tondimuna sai masigomgoman.\n2. pasupasu hagabeon ;\nbintang narumiris tu ombun na sumorop.\nToho dirondang ni bulan ;\nAnak pe dihamu sai riris, boru pe antong torop,\nJala sude sioloi Tuhan.\n3. pasu pasu pansamotan\n4. bona ni aek puli, di dolok sitapongan:\n5. asai roma tuhamu na uli,songoni nang pansamotan.\nPamangkena ; sampesampehononton.\nIa najolo ra sai ulos on do somalna diuloshon halak tu ianakkon tu namarsitaonon laho mangapuli na ni ulosan i.\nNoot ; ra adong do pardomuan ni goar ‘bolean’ tu hata Indonesia ‘membelai belay, namarlapatan mangapuli dohot ‘belaian’ na marlapatan apulapul.\nIa ulos sibolang on ra ulos ‘sibulang’ hian do goarna, ai gunana naparjolo, ninna lapatanna ; jolma sihormatan siala jasana. Umpamana ulubalang na manaluhon musu manang halak na barani huhut sanggup pamatehon angka binatang panoro.\nDitingki on ulo on do jotjot dibahen halak magulosi amang ni helana jala digoari ma ulos pansamot na sumintahon asa jolma na boi pangusandean nian amang ni hela i., na gogo mansamot jala parpomparan sibulangbulangan. Jala dohonon ni pangulosi I ma songon tambatamba ni angka pasupasu na somal umpasa on;\nMarasar sihosari di tobak ni Panggulangan,\nSai halak nagogo ma hamu jala parpomparan sibulasng bulangan.\nUlos sibolang on do huhut jotjot diparulos halak laho mangadopi dohot mambahen adapt tu na monding. Bahen tujung ni namabalu pe jotjot do ulos di pangke.\nMansai maol jala loja do manonun ‘ragidup’ I, patut do I antong. Ai ulos on ma kelas parginjang ni ulos di hita halak Batak. Molo niparrohahon rupa dohot angka gorga ni ulos I sude idaon ma songon na mangolu do I sude. Patut ma antong di goari sude ulos I ragidup(aragi-hidup) jala adong do namandok ulos I sombol ni ngolu .\nIa ngolu I tung na arga situtu do I di hita halak Batak . umumna ssude do hita halak Batak lomo rahana leleng mangolu jala mansai otik do na manongkot. Ndang mabiar halak Batak pogos asal ma boi mangolui. Ima Alana umbahen na adong umpasa ;\nAgia pe lapa lapa asal di toru ni sobuon;\nAgia pe malap alap asal ma dihangoluon;\nAi sai na boi do partulaga gabe parjujuon.\nBagia-bagian ni ulos ragidup, goarna dohot lapatannna\nI. dua do sisina na boi dohonon gabe sombol ni topi manang batas, na pabohon sude do batas na di portibion.\nII. Diholan-holang ni sisi naduai adong do 3 bagian niulos i. bagian partonga-tonga ni natolui digoari ‘badan’, jala nadua bagian parujung –tar dos do berengon rupana- digoari ‘inganni nani parhalak’, sada nari inganan ni ‘na ni parhalak boru-boru’.\nIa badan I rara pangko birong do rupana jala margaris-garis na bontar na nigoaran ‘honda’.\nIa napinarhalak baoa dohot na pinarhalak boru-boru I ma symbol na hagabeon do I,maranak marboru. Di inganan ni na pinarhalak baoa dohot boru-boru I adong dope 3 gorga (bunga) ima naginoaran ;\n1. ‘antinganting’ na songon symbol hamoraon, ai sian mas do pinauli anting anting na uli.\n2. ‘sigumang’ na songon symbol ni hapadoton dohot kemakmuran , ai binatang naringgas muluulon do sigumang I, jala hapadoton dona parohon kemakmuran.\n3. ‘batu ni andsimun’ na songon symbol ni hahipason , na mardomu tu pandohan ‘ansimun sipalambok taoar sipangalumi’.\nDiholang holang ni ‘na pinarhalak’ dohot ‘sigumang’ dohot ‘batu ni ansimun’ adong do torop ragi bunga na ginoaran ‘ipon’. Ia holing-holang ni angka ipon I digoari do I ‘rasianna’.\nMangarasi ulos ragidup\nMangarasi lapatanna mamareso tangkas sude bagian dohot ragi ni ulos I, manang na sude do angka memenuhi syarat. Molo sude do memenuhi syarat, digoari ma ulos I ‘na gok rasianna’.\nAngka on ma syarat-syaratna I ;\ningkon tio/torang berengon rupa ni ulos i\ningkon rapi partonunna jala toho ukuranna\ningkon ganjil do bilangan ni ‘honda’ na\ningkon toho bilangan ni ‘ipon’ na\nnoot sian panurat ; din a mangarasi ulos sae ma pinarrohahon syarat 1 dohot 2 langgo 3 dohot 4 nunga marbau najoloi.\nPamangkena ; baido sampesampehononhon boi nang abithononhon manang hophophononhon.\nIa asing ni ragidup silinggom sian ragidup nasomal , holan di badanna I do, ai tarholom do tompana, im na ni dok na linggom(holom). Ulos on ma na toho uloshononton tu ianakhon parpangkat na timbo manang na marhuaso. Jadi sinta sinta ni ragidup silinggom I on do ;\nAsa boi nian marlinggom di toru ni na ni ulosan angka na gale dohot angka na pogos, huhut asa ibana antong mangalinggomi angka na di toruna dohot denggan, jala marhite I gabe lam tamba jaloonna pasu pasu sian Debata Parasi Roha i.\nNdang ditigatigahon halak on. Jadimolo porlu adong ingkon patonuntononton do. Mansai uli jala hona nian aut ulos silinggom on niuloshon tu pegawai tinggi na ro mangebati daerah.\nPamangkena ;dos do songon ragidup nasomal.\nMansam ni ragidup do uloshon, jala pamangkena pe dos do dohot ragidup nasomal.\n12.ULOS SURISURI TOGUTOGU (LOBULOBU)\nAdong do na istimewa di ulos on I ma ; ndang digotap rambuna, torus doi laos mardomu. Jadi gabe songon abit kain sarung do ulos I na ingkon suruhon laho mamangke. Ia tujuanna disi on do :\nasa une pangkeon songon kain sarung molo jumpa parabiton\nasa unang mura madabu dakdanak sian ompaan niiba molo pinangke ulus I gabe parompa.\nDigoari do sude uloshon ulos lobulobu (lobu=masuk), asa anggiat lobu(masuk) angka na uli tujabu nina mamangkesa.\nMolo dipangke anak boru on mangompa ibotona, diendehon ma :\n‘ulos lobulobu , marambu ho ditonga-tonga.’\nTibu ma ho ito dolidoli, jala mambahen silas ni roha.\nIa molo angina do na ni ompa ni anakboru I endehon ma ;\n‘ulos lobulobu maraambu ho ditonga tonga.\nSinok mamodom ho anggi, suman tu boru ni namora’\nPamangkena : mambahen parompa manang pinarabit.\nlehon ahu komentar\nadriano di FILSAFAT NI NAMANGULOSI


Jora….. | Amani Partogi\nDitulis pada 25 Mei, 2009 oleh Hendry Lumban Gaol\nTung massai las do roha molo nunga juppa tambaru. Tikki-tikki sisongonon ma boi iba pajuppa rippa dohot akka sisolhot. Molo di halak batak, pesta tambaru dang holan pesta hasomalan sambing songon naniulahon ni akka nadeba, mar kambang apii, mardalani, dll. Alai di tikki on ma nasida marsijalangan tangan, rap martangiang, massisesaan dosa mamuji tuhan i ala dilehon do hahipason mamolus taon naung salpu i. Di borngin parsirangan ni taon I, marpungu be do nasa ganup ripe ni halak batak, dungi dibaen ma partangiangan ujung taon. Salpu partangiangan i, rappak mangallang kambang loyang nang akka kue-kue na asing ma muse, sonang rap mekkel be. Nungnga gabe tradisi manang hasomalan di halak batak songoni. Gumodangan do marpungu mamestahon ari tambaru sian na marnatal.\nSongoni do tahe nang AmanTolopan. Ala mardomu ibana do sihahaan sian na lima keluarga na martinodohon na adong diJakarta on, jai tu jabu nasida do marpungu molo masa tambaru. Ibotona, boru nasida, sude ma tahe laho martangiang, ima partangiangan di ujung taon.\nDitonahon do siJamorodong,– apala anak ni abang ni AmanTolopan par- Pekan Baru–, ala mardomu dang mulak ibana martambaru dihutana, ditonahon amanTolopan do ibana asa dohot marpungu. Ido tutu ikkon rappak pungu do sude, laho martangiang asa anggiat dilehon Tuhan I, taoin na imbaru I gabe taon parasirohaaon di keluarga i.\n“Bah,…..nga ro ho hape, Anaha?” Ninna amanTolopan dung dibereng si Jamordong ro, jala songon na tabo gayana idaon. Sian pardompahan nian, songon na pos do roha mida ibana, pamatang todas, rupa dang pola talu jala dang pola sangka rohani jolam na holan Supir Tebbak ibana. Pinomat nian, molo binereng sian pangambe-ambena, partoru ma kepala bagian di instansi pemerintah ibana. Jala sada hasurungan ni ibana, ima taringot tu penampilan. Sai diatur ibana do penampilan nangpe so marhepeng. Sai dipatiop-tiop do bukkus ni sigaret Malboro luar i. Hape molo ni sigat olo do sipata kosong, manang so I, dipamasuk sigaret Sampurna Mild tubagasan. Sude ma tahe dang adong na hurang.\nSude do mamboto, attar jugul do ibana. Saminggu na salpu nunga ditonahon NaiTolopan, nangudana, asa tumibu ro.\n“Hatop jo ho ro tu jabu anaha, asa urupi hami mangaloppa lomok-lomok I, allangon botari anon”\n“Olo inanguda, sitau beres ma i, molo nga ro au…” ninna hatop.\nAlai nian, nunga diboto NaiTolopan ise ibana. Parjanji koling, siramos hata. Ai dinamasa pe parpunguan keluarga songon arisan, sai dipaleleng-leleng ibana do ro, molo nunga di etong nunga naeng simpul mangan, ro. Jala tutu dah tor sude do manuru ibana mangan.\nAi soholan I dope, attar boi dohonon anggo si dua piring dohot tambuna habis do dang mareba-eba. Ido alana sai dipaudi-pudi imana mangan, asa godang do di ibana.\nToho ma dang marnamullop ibana, sappe sidung diloppa nasida lomok-lomok on.\nSahat tu na sidung marsipanganon, dang marnamullop bohina. Dipukka ma nonang paitte bot ari. Adong ma namarsuhutan, adong na marsatur, dungi akka ianakkon marmeami dijolo ni alaman, songoni nang inanta pe marsuhutan be. Sukkun-sukkun do rohanasida boasa dang marnamullop dope si Jamordong. Jala dung di telepon nasida, diboto ma na adong ninna kaerejona, jala satokkin nai sahat nama. Nunga sude mangantusi I, holan sidalianna do I, asa unang dohot do ibana marhoas-hobas.\nTepma, ro ma ibana mangambe lopas. Tor dijalangi iban do sude akka tuturna nadisi. Dungi disuru amanTolopan ma ibana marsipanganon. “Mangan ma ho, Anaha, holan ho nama nasomangan, buat ma disi…nga diboto ho i..” ninna huhut dipadalan saturna.\nHatop ma ibana lao tudapur, mambuat sandiri sipanganonna. Dang sanga dua hali didok. Salaksa nama. Dibuat ma solomanna, saksang, ate-atena, hasahatanna, dungi disonduk ibana ma hua-huana sian hudon na bolon na adong disi.\n“Mantap loppa-loppaan i bah, Amanguda” ninna ibana\n“Ido…nga loja inangudam mangaloppa I, holan rupe mangan do diboto ho….”\n“Olo uda, na godang do ulaonku, Uda” ninna mangalusi\n“Gok ni hatami”\n“Alai songon na hurang sira sup nai..” ninna si Jamordong\n“Sup nadia?” ninna NanTolopan manukkun. Tung massai longang ibana umbegesa, ai takkas do diboto nasida nakkinon naung habis supna. Jala so adong be be tinggal naggo saotik.\n“Ima neh…sup na dihudon I, hurang sira saotik, alai hutambai kessap asin asa tabo….nion nai..” ninna ibana muse, huroa, dibuat ibana hua ni sup i, dipamasuk tu galas jala di sobur ibana muse.\n“Bah…ai sup nadia do nimmu…” longang ma NanTolopan jala didulo tu dapur.\n“Ima neh nanguda, na di dapur i..” huhut ma dipatudu inganan ni sup i\nLongang ma nang AmanTolopan, ninna ma “Ai nga habis sup na sanakkining, haru hami hurangan, jala aek parbasuan namai dohot aek panussian ni piring, holi-holi na pinambolokkon, dipamasuk namboru tu hudon I naeng boanonna innon, allangon ni babina..”\n“Hah!!…je dang sup i??”\n“Daong,…nga habis supna…jora ho dilat-dilat, ima asa jolo sukkun dungi allang, taotton ma disi…inum m parbasuan i”\nDungi mambege I, gabe mekkel ma sude nasa jabu I, ai aek parbasuan na lumitok nama hape na ni inum ni ibana I, jala holi-holi eba-eba nama akka sup naniallangan ni ibana i.


Alex Hutajulu - Ingkon Ho Lirik Lagu Batak Terbaru - Iwan RJ Official - Informasi Terbaru Indonesia\ninformasi hacker indonesia lirik windows software teknologi editor games\nHome a chord gratis lirik batak lirik lagu lirik lagu batak terbaru toba Alex Hutajulu - Ingkon Ho Lirik Lagu Batak Terbaru\nAlex Hutajulu - Ingkon Ho Lirik Lagu Batak Terbaru\nAlex Hutajulu - Ingkon Ho Lirik Lagu Batak Terbaru,Alex Hutajulu,Ingkon Ho Lirik,Lagu Ingkon Ho,lirik lagu, batak terbaru, lirik dan chord lagu, batak lirik gratis, lirik batak chord gitar, gitar lirik\nAlex Hutajulu - Ingkon Ho Lirik Lagu Batak Terbaru,Alex Hutajulu,Ingkon Ho,lirik lagu, batak terbaru, lirik dan chord lagu, batak lirik gratis, lirik batak chord gitar, gitar lirik\nsongon na marnipi au.\ndung di dokkon ho tu au.\nna ikkon au nama ito.\nikkon ho saut di au.\nmalungun rohakon tu ho.\nmolo dao ho sian au.\ntung so lupa au tu ho.\ndang tinggalhononku ho.\nsaleleng ni ngolungki da hasian.\ningkon ho na ma di au.\nido janji mi tu au.\nmanang tu dia pe au lao hasian.\nholan rupam do di bagas rohakon.\nsai naeng hu tiop tangan mi hasian.\nsai naeng hu haol daging mi gomos.\nTags a chord gratis lirik batak lirik lagu lirik lagu batak terbaru toba\na chord gratis lirik batak lirik lagu lirik lagu batak terbaru toba\nLas Uli Trio - Mate Di Ho Cintaki Lirik Batak\nThe Boys Trio - Tuhan Patudu Rokkaphu\nUniversitas Kanada Kehilangan $10 Juta Akibat Phishing Scam\nRomantis Trio - Holong Sangge Sangge (Lirik Lagu)\nArghana Trio - Isopak ( Lirik Lagu Batak )\nBukti air ditemukan di exoplanets terdekat